text:
Lagolago ni isi matua faasea faipule faasaga i pasi aoga
E to’atele ni isi o matua o lo o lagolagoina se faasea a se tasi o Faipule, i le vave usu o pasi aoga e piki fanau aoga ae le’i taitai ona malamalama le taeao.
Na faailoa mai e ni isi o matua i le Samoa News e faapea, afai o lo o naunau le Ofisa o Aoga e faasoasoa taimi o pasi ina ia mafai ona la’u uma fanau i aoaoga, e tatau foi ona silasila mamao i le saogalemu o fanau aoga.
“O isi taeao e taunuu le pasi aoga i luma i e piki fanau aoga ua ta le 6:00, a’o le taimi lea e le’i malamalama lelei le taeao, e na o le momomo o le loto i le vaai atu i nai fanau aoga ua vave usu i le aoga ae le’i taitai oo i se taimi e tatala ai faleaiga a le aoga poo potu aoga fo’i,” o le faasea lea a le tina o Luisa Vaoleti o Fagatogo, o se tasi o matua o lo o aooga ona alo i le aoga tulaga muamua i Pago Pago.
Fai mai ni isi o matua, e tatau i le Fono ona fautua i le Ofisa o Aoga, ina ia faatulaga lelei taimi e piki ai e pasi aoga nai fanau, ona o isi taimi e fia momoe fanau aoga i totonu o le potu ae lei taitai uma le aso aoga, e mafua mai i le vave ala i luga ona o le tau tuliga o le taimi o le pasi.
Fai mai le isi tina, e popole o ia i le saogalemu o lana fanau teine o lo o aooga i le aoga, ona o lea e vave usu le pasi ae le’i malamalama lelei le taeao.
O le mataupu lenei na laga e le afioga i le alii faipule mai Fagatogo ia Maugaoalii Leapasi Tusipa Anoa’i, i se iloiloga ma le Faatonusili o Aoga a le malo, le tofa Vaitinasa Dr. Salu Hunkin-Finau i le vaiaso na te’a nei.
Na taua e Maugaoalii e faapea, “O isi aso ou te mulimuli ai lava i tua o le pasi aoga seia oo atu i le faleaoga i Pago Pago, ona ou te fia vaai poo a gaioiga a fanau aoga e fai i le taimi e taunuu atu ai, peitai o ni isi o taimi ou te vaaia ai fanau e nofonofo solo i fafo o le faleaoga, ona e le’i oo i le taimi e tatala ai potu aoga ma le fale ai, a’o lenei ua vave usu atu ona ua vave piki latou e le pasi aoga”.
Sa ia fautuaina ai le Faatonu o Aoga, ina ia ona toe fai se suiga i taimi o pasi aoga ina ia mautinoa e usu fiafia ma usu malosi fanau i taeao uma i le aoga.
Na taua e le tama o Motuga Tagoa’i o Fagatogo e faapea, e tele faalavelave e ono aafia ai fanau pe a vave taunuu i le faleaoga, aemaise lava pe afai e taunuu ae lei i ai ni faiaoga ua taunuu i le aoga.
O le faasea lava foi lea na laga e le faipule o Manu’a, le afioga ia Toeaina Faufano Autele ina ua maua lona avanoa e fesiligia ai le tamaitai faatonu.
Na taua e Toeaina e faapea, o le isi lea mafuaga e ala ai ona tutupu faalavelave i fanau teine aoga, ona o le vave momoli i le faleaoga, ae mafua mai ona ua vave alu atu le pasi aoga.
“E le mafai ona malu le pito laau a matua o lo o taumafai atu i ai e puipui fanau teine, pe afai e lape mai foi le pito laau a le malo, pau le auala e foia ai le faafitauli lenei, o le lava o pasi aoga e la’u ai fanau, ona le toe vave usu lea o pasi aoga i le vaveao e le’i malamalama,” o le saunoaga lea a Toeaina.
Na taua e ni isi o matua mai le afioaga o Fagatogo o lo o aooga a latou alo i Pago Pago, o isi aso pe afai e le maua e a latou fanau le pasi aoga, latou te faaaoga ai pasi tua e momoli ai a latou fanau i le aoga ae totogi pasese.


c: text/html

text:
Mataupu 13
E valaauina alii e avea ma faitaulaga sili ona o lo latou faatuatua tele ma a latou galuega lelei—E tatau ona latou aoao atu poloaiga—E faapaiaina i latou ma ulufale atu i le malologa o le Alii e ala i le amiotonu—O Mekisateko o se tasi o i latou ia—O loo talai atu e agelu tala fiafia i le laueleele atoa—O le a latou faaali mai le afio tonu mai o Keriso. E tusa o le 82 T.L.M.
1 Ma ou te toe fai atu, ou uso e, ou te fia sii o outou mafaufau i luma i le taimi na tuu mai ai e le Alii le Atua nei poloaiga i ana fanau; ma ou te manao ia outou manatua na afaauu e le Alii le Atua o faitaulaga, e tusa ma lana faatulagaga paia, lea na tusa ma le faatulagaga a lona Alo, e aoao atu nei mea i tagata.
2 Ma o na faitaulaga sa faauuina e tusa ma le afaatulagaga a lona Alo, i se eauala e mafai ai e tagata ona iloa le ala latou te tepa taulai ai i luma i lona Alo mo le togiolaina.
3 Ma o le ala lenei sa faauuina ai i latou—sa avalaauina ma esaunia i latou mai le ifaavaega o le lalolagi e tusa ma le omuai silafia o le Atua, ona o lo latou faatuatua tele ma a latou galuega lelei; o le mea muamua i le tuuina atu o i latou e ufilifili i le lelei po o le leaga; o lea ona sa latou filifili le lelei, ma faaaoga le ffaatuatua tele nauā, ua gvalaauina ai i latou i se valaauga paia, ioe, i lena valaauga paia lea na saunia faatasi, ma e tusa ma se togiolaina sauniuni mo e faapena.
4 Ma sa faapea ona valaauina i latou i lenei avalaauga paia ona o lo latou faatuatua, aʼo isi sa latou teena le Agaga o le Atua ona o le maaa o o latou loto ma le tauaso o o latou mafaufau, ae, a na leai lenei mea, po ua mafai foi ona latou maua se eavanoa tele faapea e pei o o latou uso.
5 Po o i se aotelega, o le mea muamua sa i ai i latou i le tulaga e atasi faatasi ma o latou uso; o lea o lenei valaauga paia na saunia mai le faavaega o le lalolagi mo i latou faapea, o e e lē faamaaaina o latou loto, ua i ai ma ala mai i le togiola a le Alo e Toatasi na Fanaua, o lē na saunia—
6 Ma sa faapea ona valaauina i latou i lenei valaauga paia, ma faauuina i latou i le perisitua maualuga o le faatulagaga paia a le Atua, e aoao atu ana poloaiga i le fanauga a tagata, ina ia mafai foi ona latou ulu atu i lona amalologa—
7 O lenei perisitua maualuga ua tusa ma le faatulagaga a lona Alo, o le faatulagaga lea sa i ai mai le faavaega o le lalolagi; po o i ni isi upu, ua aleai se amataga o ona aso po o se gataaga o ona tausaga, ona ua saunia mai le vavau e oo i le faavavau atoa, e tusa ma elona muai silafia o mea uma—
8 O lenei sa afaauuina i latou e tusa ma le ala lenei—sa valaauina i latou i se valaauga paia, ma faauuina i se sauniga paia, ma latou ave ai i o latou luga le perisitua maualuga o le faatulagaga paia, o lea valaauga, ma le sauniga, ma le perisitua maualuga, ua leai sona amataga po o sona gataaga—
9 Ua faapea ona avea ai i latou ma afaitaulaga sili e faavavau, e tusa ma le faatulagaga a le Alo, o le Toatasi na Fanaua e le Tamā, o lē ua leai se amataga o ona aso po o se gataaga o ona tausaga, o lē ua tumu i le ealofa tunoa, fai mea tutusa, ma le upumoni. Ma ua faapea lava. Amene.
10 O lenei, e pei ona ou fai atu e uiga i le faatulagaga paia, po o lenei aperisitua maualuga, e toatele i latou o e sa faauuina ma avea ma faitaulaga sili a le Atua; ma sa faauuina i latou i lenei tofi ona o lo latou faatuatua tele ma lo latou esalamo, ma lo latou amiotonu i luma o le Atua, ona sa latou filifili e salamo ma fai le amiotonu nai lo le fano;
11 O lea na valaauina ai i latou i lenei faatulagaga paia, ma afaapaiaina i latou, ma sa tatā sinasina o latou eofu e ala i le toto o le Tamai Mamoe.
12 O lenei o i latou, ina ua uma ona afaapaiaina e le eAgaga Paia, ina ua faasinasinaina o latou ofu, ua imama ma ua lē pisipisia i luma o le Atua, sa lē mafai ona latou vaai atu i le oagasala e aunoa ma le uinoino i ai; ma sa i ai le toatele, sa matua toatele lava, o e sa faamamāina ma ulu atu i le malologa o le Alii lo latou Atua.
13 Ma o lenei, ou uso e, ou te manao ia outou faalotomaualalalo outou lava i luma o le Atua, ma aumai afua e tatau ai mo le salamo, ina ia mafai foi ona outou ulu atu i lena malologa.
14 Ioe, ia outou faamaualalalo outou lava e pei o tagata i ona po o aMekisateko, o lē foi sa avea o se faitaulaga sili e tusa ma lenei lava faatulagaga paia na ou tautala atu ai, o lē foi sa ia ave i ona luga le perisitua maualuga e faavavau.
15 Ma o Mekisateko lava lenei na totogi atu i ai e aAperaamo o esefuluai; ioe, e oo i lo tatou tamā o Aperaamo sa ia totogi sefuluai o le tasi vaesefulu o mea uma na ia maua.
16 O lenei o nei asauniga sa tuuina mai e tusa ma lenei ala, ina ia mafai ai e tagata ona tepa taulai i luma i le Alo o le Atua, o se efaatusa lea o lana faatulagaga, po o lana faatulagaga lava lea, ma sa faia lenei mea ina ia mafai ona latou tepa taulai atu ai i luma ia te ia mo se faamagaloga o a latou agasala, ina ia mafai ona latou ulu atu i le malologa o le Alii.
17 O lenei o Mekisateko lenei sa avea o se tupu i le laueleele o Salema; ma sa faasolo malolosi ona tagata i le faia o le amioletonu ma mea inosia; ioe, sa latou se ese uma; sa tumu i latou i ituaiga uma o amioleaga eseese;
18 Peitai ona sa faaaoga e Mekisateko le faatuatua tele, ma ia maua le tofi o le perisitua maualuga e tusa ma le afaatulagaga paia a le Atua, sa ia talai atu ai le salamo i ona tagata. Ma faauta, sa latou salamo; ma sa faatu e Mekisateko le filemu i le laueleele i ona aso; o lea na taua ai o ia o le aloalii o le filemu, ona o ia sa avea ma tupu o Salema; ma sa nofotupu o ia i lalo o lona tamā.
19 O lenei, e atoatele sa i luma atu o ia, ma e toatele foi sa i tua mai o ia, peitai e eleai se tasi na sili atu ia te ia; o lea, ua latou taua faapitoa mai ai lava o ia.
20 O lenei e lē manaomia ona ou faamatala tele atu le mataupu; atonu ua lava mea ua ou fai atu ai. Faauta, ua i ai i o outou luma atusitusiga paia; afai tou te efemilosaiina i latou o le a avea ma o outou lava faaumatiaga.
21 Ma o lenei sa oo ina ua uma ona fai atu e Alema o nei upu ia te i latou, sa ia faaloaloa atu lona lima ia te i latou ma alaga atu ma le leo tele, ua fai atu: O le taimi lenei e asalamo ai, ona ua latalata mai le aso o le olataga;
22 Ioe, ma o le siufofoga o le Alii, e ala i afofoga o agelu, ua alagaina atu lenei mea i atunuu uma; ioe, ua latou alagaina atu, ina ia mafai ona latou maua tala fiafia o le olioli tele; ioe, ma ua ia logo atu nei tala fiafia i totonu o ona tagata uma, ioe, e oo lava ia i latou o e ua faataapeapeina i luga o le lalolagi; o le mea lea ua oo mai ai nei tala fiafia ia te i tatou.
23 Ma ua faailoa mai nei tala fiafia ia i tatou i aupu manino, ina ia mafai ona tatou malamalama, e lē mafai ona tatou sese; ma ua faia lenei mea ona o le avea o i tatou ma etagata maumausolo i se laueleele ese; o lea, ua faapea ona matua faapitoa ai lava o i tatou, ona ua alaga mai ia i tatou nei tala fiafia i vaega uma o lo tatou tovine.
24 Aua faauta, o loo alaga atu e aagelu lenei mea i le toatele i le taimi nei i lo tatou laueleele; ma ua faia lenei mea mo le faamoemoe o le sauniaina o loto o le fanauga a tagata e talia lana afioga i le taimi o lona afio mai i lona mamalu.
25 Ma o lenei ua nao na tatou talitali e faalologo i tala fiafia e alaga mai ia i tatou e fofoga o agelu, e uiga i lona afio mai; ona e oo mai le taimi, tatou te alē iloa po o le a le vave mai. Ou te moomoo i le Atua maʼumau pe a na oo mai i oʼu aso; peitai ia tuu ia pe vave mai pe tuai mai, ae o le a ou olioli i ai.
26 Ma o le a faaalia ia mea i tagata aamiotonu ma paia, e fofoga o agelu, i le taimi o lona afio mai, ina ia mafai ona faataunuuina upu a o tatou tamā, e tusa ma mea na latou fofogaina e uiga ia te ia, e tusa ai ma le agaga o valoaga sa ia te i latou.
27 Ma o lenei, ou uso e, ou te amoomoo mai le vaega totonugalemu o loʼu loto, ioe, ma le atuatuvale tele e oo lava i le tiga, ina ia outou faalogo mai i au upu, ma lafo ese a outou agasala, ma aua le faatuatuai le aso o lo outou salamo;
28 Ae ia outou faamaualalalo outou lava i luma o le Alii, ma valaau atu i lona suafa paia, ma amataala ma tatalo e lē aunoa, ina ia lē efaaosoosoina outou i luga atu o le mea e mafai ona outou lavatia, ma faapea ona taitaiina ai outou e le Agaga Paia, ma lotomaualalalo ai, iagamalu, agamalolo, onosai, tumu i le alofa ma le tali-tiga atoa;
29 aUa faatuatua i le Alii; ua i ai se faamoemoe o le a outou maua le ola e faavavau; ua i ai le ealofa o le Atua e le aunoa i o outou loto, ina ia mafai ona sii aʼe outou i luga i le aso mulimuli ma ulu atu i lona imalologa.
30 Ma tau ina ia tuuina mai e le Alii ia te outou le salamo, ina ia outou le aumai i lalo i o outou luga lona toasa, ina ia le noatia outou i lalo i filifili a aseoli, ina ia outou le mafatia i le eoti faalua.
31 Ma e tele atu lava upu sa tautala atu ai Alema i tagata, ia ua le tusia i lenei tusi.

robotstxt: allowed

filter: keep


text:
Tala o Faamasinoga
LOMITUSI UIAGALELEI
O le alii lea o lo o tuuaia i lona sasaina o le ulu o le isi alii i se suo i le vaiaso na te’a nei, ua molia nei e le malo i le moliaga mamafa o le faaoolima i le tulaga lua, ma ua faamoemoe e toe tulai i le taeao nei i luma o le Faamasinoga Maualuga, e iloilo ai pe tuu sa’o atu loa lana mataupu i luma o le Faamasinoga Maualuga e faaauau ai.
O le alii o Lomitusi Uiagalelei na taofia e leoleo ia Me 1, 2012 mai Auasi, ona o se faalavelave lea na manu’a ai se alii ma auina atu i le falema’i mo togafitiga, ina ua faaoolima i ai le ua molia e pei ona tuuaia e le malo.
Ina ua tulai Uiagalelei i le Aso Lulu o le vaiaso na te’a nei i luma o le Faamasinoga Faaitumalo, sa ia teena ai le moliaga o le faatupu vevesi i nofoaga faitele ma le tuutuuga a le malo, o le a latou faila moliaga faaopoopo faasaga ia te ia, lea e pei ona i ai le taeao ananafi.
O le alii loia ia Tala Uiagalelei lea ua avea nei ma loia fautua a le alii o Lomitusi, o ia foi lea sa ia finauina le talosaga a le ua molia i le taeao ananafi, mo se avanoa e faaitiitia ai le tupe e $10,000 sa faatulaga e le faamasinoga e tatala ai o ia i tua, lea foi na talia e le faamasinoga.
Na taua e le alii loia ia Uiagalelei e faapea, o le ua molia o se tama talavou e fai lona toalua ma lana fanau, ae o loo mamafa fo’i si ona to’alua i le taimi lenei, na o ia sa faigaluega e tausi ai lona aiga.
Fai mai le alii loia, e tusa ai ma faamatalaga o loo taua i le ripoti a leoleo, o loo atagia mai ai i gaioiga sa faia e le ua molia lona taumafai e puipui o ia ma se faalavelave e ono tula’i mai. Fai mai le alii loia, o Lomitusi e le o se tagata e ono sola ese ma le atunuu pe afai ae tatala o ia i tua, ona o loo i ai lona aiga e tausi.
E lei tete’e le malo i le faafinauga a le itu tete’e, ae na pau le faamatalaga a le alii loia ia Blake Hanley, o le a taoto atu i se faaiuga a le faamasinoga.
Saunoa le alii faamasino ia John Ward, na mafua ona faatulaga e le faamasinoga le $10,000 e tatala ai Lomitusi i tua i le uluai taimi na tulai ai, ona e le’i manino lelei mai tulaga o manu’a na aafia ai le alii sa lavea, peitai o lea ua faailoa atu e le malo, ua toe te’a lea alii i tua mai le falema’i, ma ua sologa manuia foi manu’a na aafia ai lona tino.
I le talia ai e le faamasinoga o le talosaga a le itu tetee, ua toe faatulaga ai loa le $5,000 e tatala ai Lomitusi i tua e faatali ai taualumaga o lana faamasinoga i lalo o poloaiga e ao ona ia usitai i ai.
O nisi o ia poloaiga e aofia ai le faasa lea ona ia taumafai e faafesootai le alii na aafia i lenei mataupu poo nisi o lona aiga, ua faasa ona ia toe nofo i Auasi ae sui se nofoaga e faamautu ai i lenei taimi, ma aua nei taumafai e sola ese ma le atunuu, ae ia fesootai vavalalata ma lana loia, ma aua nei ona toe soliina se tulafono a le malo.
(English version of this story appears in today’s Court Briefs)
PENE WELLS
O le aso Faraile lea ua faamoemoe le itu a le alii o Pene Wells e tatau ona oo atu i ai ua maea ona sainia sa latou maliliega ma le malo, ma faai’u ai loa le mataupu e pei ona tuuaia ai o ia e le malo.
O Pene Wells, o se tasi lea e toalima i ai alii mai le kalapu lakapi a Nuuuli o loo tuuaia i le fasiga o se alii laufali mai Samoa, ma o ananafi sa faamoemoe e tatau ona fofogaina ai la latou maliliega ma le malo, peitai ona o nisi o vaega e le’i maea lelei o ia feutanaiga, na talosaga ai loa lana loia o Ruth Risch-Fuatagavi i le faamasinoga e toe tolopo le iloiloga i le aso Faraile, lea foi na talia e le faamasinoga.
Toe lava o Wells e lei faia i ai se faaiuga a le faamasinoga i lana mataupu, ae o le isi to’afa na muamua atu ia te ia, ua maea ona faia i ai faaiuga a le faamasinoga, lea e aofia ai Selefuti Tago ua tatala i tua ina ua maea ona lau lana faasalaga, o lona uso o Fuata’i Tago lea na tatala i tua i le vaiaso na te’a nei e faatali ai le isi laasaga o lana mataupu, ma isi alii e to’alua ua maea ona la tali ioe i le moliaga o le faaoolima i le tulaga lua, e aofia ai Pelenato Puautolu ma Iopu Siolo o loo taofia pea i le toese i le taimi nei.
O loo tumau pea moliaga faasaga ia Wells e pei ona tuuaia ai o ia e le malo, i le faaoolima i le tulaga muamua ma le faatupu vevesi i nofoaga faitele.
O loo taofia pea o ia i le toese i le taimi nei e faatali ai le aso Faraile lea o le a toe fofogaina ai lana mataupu.
THOMAS McGOVERN
O le taeao ananafi na toe tatala ai i tua mai le toese i Tafuna le alii o Thomas McGovern i le maea ai lea ona ia tali ioe i le moliaga o le faatupu vevesi i nofoaga faitele, ma ua faanofovaavaaia nei o ia mo le 2 tausaga i lalo o poloaiga a le faamasinoga.
O nisi o ia poloaiga e aofia ai le aua lea nei ona toe soliina se isi tulafono a le malo, a ia auai i ni aoaoga faafaufautua e fesoasoani ai i le faafitauli o le ava malosi o loo aafia ai lona olaga, ma ia taumafai e auai i ni aoaoga o le a faatulaga e se tasi o Ofisa o le malo e saili ai nisi agavaa ma atamai faaopoopo mo ia ina ia mafai ai ona saili sana galuega e fesoasoani ai i lona aiga faapea ai lona olaga.
O le masina na te’a nei na toe taofia ai foi e leoleo le ua molia i le toese, ina ua tuuaia o ia i lona faia o ni gaioiga e save’u ai le nonofo filemu o tagata, e ala i le ‘ona ma pisapisao, ae o loo faanofovaavaaia o ia.
Saunoa le alii faamasino ia John Ward II, ua tele avanoa ua tuu atu e le faamasinoga i lenei alii, peitai e atagia mai e le o i ai se lesona aoga o ia aoaoina.
E 24 aso na taofia ai McGovern i le toese ma ua manatu le faamasinoga, ua lava lea umi e fai ma ona faasalaga i leneimataupu.


text:
O le fa’aiuga o le vaiaso na se’i mavae atu nei sa vala’au mai ai se tasi o tamā matua i a Samua Tavita Talapusi mai le itūmālō o Vaimauga ma fa’ailoa mai lona le fiafia i le tulaga e pei ona ua eliina ai nei le oneone e nisi o kamupanī i le vaega tonu lea o lo’o i ai le auala laupapa i Vaisigano.
O lenei tulaga e pei ona ua ia ta’ua le le lelei tele ai o lea vaega o lo’o fa’atinoina e i latou nei, ma o lona manatu ua tatau nei loa taofi. “Taofi le eli’ina o le oneone.”
“O le galo tele o a’afiaga e tula’i mai i i le taimi mulimuli ona o le mana’o i le tupe o le isi lea tulaga o le faia ai o nei gaioiga le talafeagai,” “O le auala laupapa e tatau ona va’ai lelei e pei o se tamā ma se tinā ua va’aia lelei la la’ua fanau, ma e ao ona silafia lelei fo’i o lenei ua savali i le 57 tausaga o lea auala laupapa, ma o se fausaga malosi tele pe a fua atu i ai i, ma e tatau ona va’aia lelei ni isinia mo fautuaga talefagai lelei ona fai ai lea otou uiga.”
“O se lapata’iga lea auā a tupu se fa’alavelave ua tigaina fo’i le mālō, ae tou matamata e pei oni vale, ae tou te le vālea, ae afai ua fa’atagaina fa’aletulafono ia va’ai po’o sa’o le suaina o lalo o le auala laupapa, a vaai lelei i le ata o le auala laupapa, ua pi’o leaga lava, ua amata ona goto i lalo le ogatotonu, ma o le tele ai le faigata mo tagata ma ta’avale.”
“O lea fo’i matou te manana’o i tupe ae matou te puipui ma fa’ataūaina ele’ele o Vaimauga ma lona si’osi’omaga i le fa’amatagofieina o le taulaga ma Samoa e pei ona fagufagu mai ai le Ofisa o Turisi.”
“E pei ona i ai Afioga Pa’ia a le Atua i le 1 Timoteo 6:10-11, Auā o le mana’o i tupe o le pogai lea o mea leaga uma lava, ua mana’o tele i ai nisi ona sesē ai lava lea o i latou i le fa’atuatua, ua tuia ai, ua ati i latou e i latou i puapuaga e tele.”
“Ou te matua mamao lava i le auala laupapa lea, o aso la ua leva sa tele lava
ona o matou tafafao ai i lalo ifo o le auala lea, ma ua tele lava suiga ua i ai i lenei vaitau, e matua’i le talafeagai lava lea tulaga o lo’o fa’atinoina e i latou nei.”
“O le tele o lo latou eliina o le vaega tonu lea o le a telē se avanoa e fa’aletonu ai pou simā tetele lea o lo’o fai ma poutu malosi e latou te taofi’ina lea auala laupapa, lona uiga e maualalo loa le eliina ai, o le a gau
ma malepe loa i lalo.”
O le aogā tele o lenei auala laupapa mo femalagaina o se tasi lea o tulaga taūa tele i le silafia ai e Samua ona o lo’o mafai ona feso’otai ai ma Matautu ma fa’asolo atu ai i le atu Vaimauga ma le tele o afio’aga i lea vaega o le atunu’u ma e na te iloa e le taumate le tele ai o tupe o le mālō e fa’aaluina ai.
O se tasi o sui o le kamupanī o le Bluebird i a Dury Westerlund lea o lo’o latou eliina le nofo’aga tonu lea, na ia ta’ua ai ua ma’e’a ona tu’uina atu e le Matāgluega o le Punaoa Fa’alenatura ma le Si’osi’omaga le fa’atagana latou te fa’atinoina ai lea galuega ma o le fa’ataunu’uina ai o se tasi o pōlōketi a le Matāgaluega o le Suavai o le auga tonu lea o lea elieliga oneone.
Sa taumafai atu i le Matāgaluega o Si’osi’omaga ma o latou fa’amaonia la latou fa’atagana aloa’ia mo le Bluebird e ala lea i le pemita.
O se tulaga na tete’e ai Samua ona sa ia fa’ailoa pe ua uma ona faia le pemita pe leai fo’i e tatau lava ona manatunatu lelei i vaega uma auā le agai i le lumana’i aemaise le saogalemū o tagata uma lava.


text:
Tala otooto mai le Fono Faitulafono
MALIU LE FALETUA O SENATOA GALEA’I TUUFULI
O le taeao ananafi na taia ai i le faafofoga a le maota maualuga se tala faanoanoa i le maliu o le faletua o le afioga i le alii Senatoa ia Galea’i Tuufuli, le faletua ia Dr. Adele Satele-Galea’i, e pei ona sa fa’alauiloa e le peresetene o le maota ia Gaoteote Palaie Tofau.
“O le taeao nei na ou mauaina ai se tala faanoanoa e faatatau i le maliu o le faletua o se tasi o tatou uso a Senatoa, le afioga ia Galea’i, o le mea lea ou te tatalo atu ai ia outou afioga, ina ia tatou manatua lo tatou uso Senatoa i talosaga i lenei taeao,” o le saunoaga lea a le alii peresetene.
O Dr. Adele sa galue i le kolisi tuufaatasi a le atunuu mo le tele o tausaga o lana auaunaga i le malo o Amerika Samoa, sa avea foi o ia ma Faatonu o le Matagaluega o Tagata Faigaluega a le malo i tausaga ua mavae, i taimi o le nofoaiga a Kovana Lutali.
Ina ua fesiligia e le Samoa News le afioga Galeai e uiga i lona faletua sa ia taua ai e faapea, o Adele na maliu filemu i le fale o ona matua i Kalefonia i Amerika i le Aso Toonai na te’a nei.
Saunoa le alii Senatoa, e tele itu taua na te manatuaina ai si ona faletua i le la mafutaga.
O le a toe maua atu i se taimi o i luma nisi o ripoti e uiga i toe sauniga ma fuafuaga a le aiga e uiga i le maliu o le faletua o le alii Senatoa. Ia faamaise le Agaga o le Atua i le aiga faanoanoa.
E ONO TAPA VELEGA FESOASOANI FBI
Atonu e faaataata lafoga le saunoaga a le taitaifono o le Komiti o le Faagaioiga o le malo a le Senate, e uiga i le le auai o molimau sa valaauina mo le latou iloiloga i le vaiaso na te’a nei, peitai na taua e Senatoa Velega, na pau le mea ua oo atu i lona mafaufau, o lona tapa lea o se fesoasoani a le FBI e saili mai ai molimau a le malo pe afai ua le mafai ona oo atu e molimau i luma o le komiti.
O le afioga i le Faatonu o Uafu ma Taulaga ia Matagi R. McMoore ma lona sui lagolago ia Chris King na poloaina e oo atu i le iloiloga i le vaiaso na te’a nei, peitai ina ua valaauina le ilioiloga, sa na o le sui taitaifono o le Vaega Tosovaa na oo atu, le susuga ia David Robinson
FESILIGIA LUMANAI FEMALAGAAIGA MO MANU’A
O le maea ai o le iloiloga lea na faatautaia e le komiti o le Faagaioiga o le malo a le maota maualuga i le vaiaso na te’a nei, na tulai mai ai loa se faailoga fesilitele mo le lumanai o femalagaaiga i Manu’a, ina ua mautinoa e foliga mai o le a faaauau pea ona i ai faaletonu i le vaa o le MV Sili, ona ua tuai ma afu lana tautua.
Saunoa Velega e faapea, e tusa ai ma le molimau a le susuga Robinson, e ui e laiti vaega o le vaa na mafua ai toso i luga o le Vaega Tosovaa i le masina na te’a nei, peitai ina ua taunuu atu ma amata galuega, sa iloa ai le tele o galuega e manaomia le toe faaleleia.
Saunoa Velega, e tusa ai o le molimau a Robinson, e ui o lea ua maea ona toe faaleleia le MV Sili, peitai e i ai lona talitonuga o le a faaauau pea ona i ai faaletonu i lona tino i se taimi o i luma, ona o le vaa ua umi ma tuai.
I le tulaga o le vaa o le Foisia lea na faatau mai e le malo i se vaega tupe mai le nonogatupe e $20 miliona a le malo, ua faamaonia e Robinson i luma o le komiti le le toe i ai o se faamoemoega o le vaa lea mo Manu’a, ona ua faaletonu se vaega o ona afi ma ua mautinoa ua sao i ai le sami.
Pau popolega o le alii o Velega, o le sui Senatoa foi lea mai Ofu ma Olosega, ina ne’i toe tulai mai se faafitauli i le MV Sili i le lumana’i, ona toe pagatia foi lea o le itumalo i le leai oni vaa e faatino ai femalagaaiga i le va ma Tutuila.
Saunoa Velega, o le Foisia na faaaoga e fela’ua’i ai turisi i fafo, o le mafuaaga foi lena e le’i pasiaina ai e le Coast Guard ina ua aumai iinei e la’u ai i ni tagata, ona e le o mautinoa lona saogalemu.


text:
Faafotutupu le afioga i le Toafiaoalii Tupuola
O le vaiaso na tea nei na faataunuuina ai le faafotutupu o le afioga i le Toafiaoalii Tupuola ma Suitupe Sopoaga, e pei ona molimauina i se sauniga sa faia i le malae i Malaeti’a i le afioga o Fagasa.
O le afioga Tupuola Laniselota Tupuola, o se alo e fa’asino ia Makerusa Isa’ako Sopo’aga, o se alo o le susuga le Fa’afeagaiga Toea’ina EFKS Rev. Sopo’aga ma le Faletusa sa tautua i le galuega a le Atua i Savaia Lefaga ma Vaovai i Falealili. O lona tina o Fa’auliuli Ma’alona Tauatama mai Olosega Manu’a ma Fagasa.
O le faletua o Suitupe Pele - Sopoaga o se alo e fa’asino i le Auaiga o le afioga le Aloali’i Afoa Moega Su’esu’e Lutu ma le Aiga i Utulei ma Fagatogo. E to’aono o la’ua alo, e to’alua aloali’i ae to’afa tama’ita’i.
Mai le soifua tautua o le afioga le To’afiaoali’i ma le faletua, sa mua’i tautua i la’ua ina ua fa’asuafaina i le afioga ‘Tauatama’ i le latou auaiga lava Sa Tupuola i Fagasa, ma e 12 tausaga o la’ua tautua ai i le pa’ia o aiga i lea suafa.
O Tupuola Laniselota sa a’oa’oina o ia e susuga i fa’afeagaiga i le afio’aga o Fagasa i lana lava lea Ekalesia i le amata mai o lona soifuaga. O le susuga le Fa’afeagaiga sa galulue i Fagasa i lea vaitau o Rev. Setio ma le faletua o Foketi, ua toe nei o fanau o lo’o i’inei pea, e fai ma va’ai i na matua fa’aleagaga o le fa’anofonofo. Na fa’asolo lea i le a’oga tulaga muamua i Le’atele Fagasa Elementary School, ma au mai ai i le Samoana High School.
O i’ina na soso’o mai ai ma le a’oga i le Kolisi Tu’ufa’atasi a Amerika Samoa, peita’i e le’i mae’a lona ulua’i tausaga, ae maua lana galuega i le Southwest Marine Railways i Satala i le vaega a le Machine Shop i le matata tau Inisinia.
O i’ina sa maua ai le avanoa e malaga ai i Niu Sila mo nisi a’oa’oga fa’asamani i masini ma inisinia fo’i, taliu mai e tolu lava tausaga, ae si’itia loa e faigaluega i le Power House i Satala lava i le tausaga e 1977 ma sau ai lava se’ia o’o i le tausaga e 2000 i le fa’ai’uga o lea tausaga, na litaea ai loa ae ua atoa le 27 tausaga o le tautua.
I le taimi a’o i ai i le Power House se’ia o’o ina fa’aigoaina o le ASPA e fa’atautaia ai e pei ona i ai nei, sa tele avanoa e femalaga’i ai ina ia a’oa’oina fa’apitoa i afi moli e fa’atau mai e le ASPA mo le sapalai o le eletise mo le mamalu lautele o le atunu’u.
O lo’o tautua i la’ua ma le faletua i le Ekalesia Fa’apotopotoga Kerisiano i Amerika Samoa i Fagasa ma o lo’o ua avea i la’ua ma Tiakono o le latou fo’i fa’apotopotoga i Fagasa. Na avea o ia ma totino o le aufaipese e afua mai le tausaga e 1966, ma o lo’o tumau pea le agaga fia vivi’i i le Atua e o’o mai i le aso.
Na tofia e avea ma Faipese i nisi tausaga, avea fo’i ma Ta’ita’ipese i nisi tausaga peita’i, o le avea ma totino o le Aufaipese ina ia vi’ia le Atua e fa’avavau, ua fa’ailoa mai e lana afioga le To’afiaoali’i - “E o’o lava ina amia e le Atua e malolo, o auai pea i le aufaipese EFKAS i Fagasa.” Na i ai fo’i tausaga sa avea ai o ia ma Failautusi i le latou ekalesia i Fagasa lava, ma se tasi o au usufono a le Ekalesia i Fagasa i nisi tausaga i le Fonotelea le EFKAS i Kanana Fou.
O le isi ala o a la’ua auaunaga ua afua mai lea i le faletua Suitupe Pele - Sopo’aga, lea e tausoa i le la’ua avea e ala i le fa’atumauina o le lotoifale ma le tapenaga o le fanau ma le aiga, ae tainane fo’i le faiva o fautua e pei ona fa’atulaga ai so’o se tina e le Atua.
“I so’o se mea lava, a le maopoopo ma saogalemu mai le lotoifale o le aiga, o le amata fa’aletonu lava lea o so’o se taumafaiga a le ulu o le aiga, fa’afetai i le tina, o lo’o mamau pea le to’ovae e tua atu i ai i fautuaga mo le aga’i i luma o so’o se ma’ua tofiga, i le nu’u ma le aiga potopoto, ae maise le Ekalesia ma le galuega fo’i i le Malo sa tautua ai!” O se fa’afetai lea a le afioga le To’afiaoali’i Tupuola Laniselota Sopo’aga, ona o le onosa’i, fa’apalepale ma le fautua lelei a le afioga le Tausiali’i.


text:
Vaega 9
1–6, E i ai isi talafaamaumau mai anamua e lei faaliliuina; 7–14, O le Tusi a Mamona e faaliliu e ala i le suesue ma i le faamaoniga faaleagaga.
1 Faauta, Ou te fai atu ia te oe, loʼu atalii e, ona sa e lē afaaliliu e tusa ai ma le mea na e manao i ai mai ia te aʼu, ma amata ona e toe etusitusi mo laʼu auauna, o Iosefa Samita, Laitiiti, ua faapea lava ona Ou manao e tatau ona e faaauau pea seia oo ina e faamaeaina lenei talafaamaumau, lea ua Ou tuuina atu ia te ia.
2 Ma lea, faauta, ua i ai ia te aʼu ni aisi etalafaamaumau, o le a Ou tuu atu ia te oe le mana e mafai ai ona e fesoasoani e faaliliu.
3 Ia onosai, loʼu atalii e, ona o le poto ua ia te aʼu, ma ua lē tatau ai ona e faaliliu i le taimi nei.
4 Faauta, o le galuega ua valaaulia oe e te faia o le tusitusi lea mo laʼu auauna o Iosefa.
5 Ma, faauta, ona sa e lē faaauau pea e pei ona sa e amata mai ina ua amata ona e faaliliu, o lea na Ou aveesea ai lenei avanoa mai ia te oe.
6 Aua e te amuimui, loʼu atalii e, ona o le poto ua ia te aʼu ua Ou faia ai ia te oe i lenei ala.
7 Faauta, sa e lē malamalama; sa e manatu o le a Ou tuu atu ia te oe lena mea, ae e te lei mafaufau i ai ae nao lou ole mai ai ia te aʼu.
8 Ae, faauta, Ou te fai atu ia te oe, e ao ina e asuesue i ai i lou mafaufau; ona ao lea ona e eole mai ia te aʼu pe ua sao, ma afai ua sao, o le a Ou faia ia imu lou oloto i totonu ia te oe; o lea, o le a e ulagona ai ua sao.
9 Ae afai ua lē sao, o le a e lē maua ni lagona faapena, ae o le a e maua se mafaufauga apapa o le a faia ai ia galo ia te oe le mea ua sese; o lea, e lē mafai ona e tusia mea ua paia vagana ai ua tuu atu ia te oe mai ia te aʼu.
10 O lenei a na e iloa lenei mea po ua mafai ona e afaaliliu; e ui i lea, ua lē tatau ona e faaliliu nei.
11 Faauta, sa tatau ai ina ua e amata mai; peitai sa e afefe, ma ua tuanai le taimi, ma ua lē tatau nei;
12 Aua, ua e lē tagai ea ua Ou tuu atu i laʼu auauna o aIosefa le malosi ua lava, e faalava ai? Ma Ou te lei tausalaina se tasi o oulua.
13 Ia fai lenei mea ua Ou poloaiina ai oe, ma o le a e manuia. Ia faamaoni, ma ia lē tuu atu i se afaaosoosoga.
14 Ia tu mausali i le agaluega ua Ou evalaauina ai oe, ma o le a leai se lauulu o lou ulu e leiloa, ma o le a isiia aʼe oe i luga i le aso gataaga. Amene.


text:
O le a le aoaoga a le Tusi Paia i le faate'aina o le ava ma le toe faaipoipo?
Fesili: O le a le aoaoga a le Tusi Paia i le faate'aina o le ava ma le toe faaipoipo?
Tali: O le mea muamua, po'o a lava manatu o tagata i le mataupu o le alei, e sili atu le taua o le manatua o upu a le Tusi Paia i le Malaki 2:16a: "Aua ou te inoino i le alei, ua fetalai mai ai Ieova o 'Au." I le aoaoga a le Tusi Paia, o fuafuaga a le Atua mo le faaipoipoga ia tumau i le soifuaga atoa. "O lea e le toe toalua ai, a o le tino e tasi i laua; o lenei, o e ua faatasia e le Atua, aua ne'i faateaeseina e se tagata" (Mataio 19:6). Ua silafia foi la e le Atua, taluai ona o le faaipoipoga o se feagaiga ua faia i le va o tagata agasala e toalua, e iai foi lava le taimi e manatu ai o le 'a tete'a. I le Feagaiga Tuai, ua Ia tuuina mai ni tulafono mo le puipuia o aia tatau o e ua tete'a, ae maise lava mo fafine (Teuteronome 24:1-4). Ua faaalitino mai e Iesu le tuuina mai o nei tulafono ona o le maaa o loto o tagata, ae e le o le finagalo lea o le Atua (Mataio 19:8).
O fefinaua'iga e uiga i le faatagaina o le tete'a ma le toe faaipoipo e tusa ma le aoaoga a le Tusi Paia e faatatau faapitoa lava i upu a Iesu i le Mataio 5:32 ma le 19:9. O le tulaga faapea"ona ua mulilua" e na o lea o loo faatagaina e le Upu e tau tuuina mai ai e le atua se faatagana o le faate'a ma le toe faaipoipo. E toatele foi e o loo malamalama i lea "tulaga faapitoa" e faapea o lo'o faatatau i le "mulilua ma le le faamaoni" i le taimi a o lo'o "ofaofatane / ava". I le aganu'u a Iutaia, o le tamaloa ma le fafine ua fa'auo ua tusa lava lea ua nonofo ae o loo "ofaofatane / ava" i la'ua. O le agasala i lea lava vaitaimi o le "ofaofatane / ava" e mafai ona avea ma tulaga e tatau ai ona faatete'aina.
Ae ui i lea, o le upu Eleni ua fa'aliliu i le "le faamaoni faale ulugalii" o se upu e mafai ona faamatalaina ai soo se feusua'iga agasala. E mafai foi ona faaupuina o le faita'aga, o le talitane, o le mulilua, ma isi mea faapena. Atonu o loo fetalai Iesu ua faatagaina le tete'a ona ua mulilulua. O feusua'iga o se vaega e sili ona taua o le avea o se "to'alua e fai ma tino e tasi" (Kenese 2:24; Mataio 19:5; Efeso 5:31). O lea, o le motusiaina o lea fusifusiga ona ua iai feusua'iga i fafo atu o le faaipoipoga e tauane ai le faatagaina o le tete'a. Afai foi o lea, O lo'o iai foi la i le manatu o Iesu le toe faaipoipo e tusa ma lea foi alaga upu. O le faaupuga "ma faiava i se tasi" (Mataio 19:9) e ta'u mai ai o le tete'a ma le toe faaipoipo ua faatagaina i le taimi lava e faamaonia ai le mulilua, e tusa po'o a isi ituaiga faamatalaina o le upu. E taua foi le vaai leleia o lea tulaga aua e na o e e le'i agasala, o i latou na o loo faatagaina e toe faaipoipo. E ui ina e le o ta'u manino mai i lea fuaiupu, a o le faatagaina o le toe faaipoipo ina ua tete'a o le alofa lea o le Atua mo le ua agaleagaina, ae e lo mo le sa mulilua. Atonu e iai ni tulaga o loo faatagaina mai ai le na "agasala" e toe faaipoipo - ae e leai se aoaoga faapena o loo tusia i lea faitau.
O niisi ua iai se malamalamaga faapea o lo'o faatagaina i le I Korinito 7:15 le toe faaipoipo pe afai ua fa'ate'aina e se ua le talitonu lona to'alua ona ua le talitonu. Ae ui i lea, e le o ta'ua i lea tusi le toe faaipoipo, ae na ona faapea, e le faapologaina se talitonu pe a faapeaina. O isi ua faapea o le pa'aga faasaua (i le toalua poo le alo) ua tatau iai le faate'a ae e le o ta'uina mai nei faiga i le Tusi Paia. E ui ina foliga mai o se mafua'aga tatau lea e tete'a ai se ulugalii, e le o se mea atamai le tatou taumate ina o le Upu a le Atua.
O niisi taimi e le o manino lelei ai le faatagaina o le tete'a ona e iai se eseesega i le uiga moni o le "le faamaoni faaleulugalii", ae ia mautinoa lelei e na o se faatagana o le tete'a, ae e le o se mea e tatau ona faia. E tusa po ua iai le mulilua e mafai lava e le ulugali'i, e ala i le alofa tunoa o le Atua, ona aoaoina le faamagalo ma toe fausia le la ulugalii. Ua faamagaloina e le Atua i tatou i le faula'i o a tatou lava agasala. E tatau foi la ia i tatou ona faata'ita'i ona faamagalo i le ua faia le agasala o le mulilua (Efeso 4:32). Ae ui i lea, i le tele foi o isi tulaga, o le to'alua e le salamo na te mulilua pea. O iina e mafai ona faataunuuina ai le Mataio 19:9. E toatele foi e ua faavavevave le toe faaipoipo ina ua tete'a ma le to'alua a o loo finagalo le Atua ina ia nofo toatasi pea. E iai taimi e valaauina ai e le Atua le tagata ina ia nofo toatasi seia tu'u tasi atu lona loto atoa ia te Ia (I Korinito 7:32-35). O le toe faaipoipo ina ua tete'a ma le to'alua o se filifiliga e aoga i niisi taimi, ae e le faapea e pau lava lena o le mea e mafai ona faia.
O se faanoanoaga ua sili ona le talafeagai, o le tali tutusa lea o le fuainumera o ulugali'i Kerisiano ua tete'a ma ulugalii o le lalolagi e le talitonu. O loo faamanino lautele mai e le Tusi Paia le inoino o le Atua i le 'alei' (Malaki 2:16) ma o le toe fesoota'i ma le faamagalo o tulaga tupito ia o le olaga o so'o se tagata talitonu (Luka 11:4; Efeso 4:32). E ui i lea, o loo silafia e le Atua e iai taimi e tupu ai le tete'a, e oo lava i le ogatotonugalemu o Lana fanau. O e ua talitonu ae ua tete'a po ua toe faaipoipo, e le tatau ona manatu ua le tutusa le alofa o le Atua mo i latou, e tusa pe le o a'afia i le tulaga sa tete'a ai pe toe faaipoipo ai i tusitusiga a Mataio 19:9. E tele ina faaaogaina e le Atua le agasala ma le le usiusita'i o le Kerisiano ina ia taunu'u ai o ia i se tulaga e sili ona lelei.
Toe taga'i i le itulau ua faaliliuina i le gagana Samoa
O le a le aoaoga a le Tusi Paia i le faate'aina o le ava ma le toe faaipoipo?


text:
E te fia Poka?
E tau le maua se moe a lo latou tua’oi i le maloa o le maile a si ulugali'i papalagi lea e i ai i le la fale (rent) mau totogi i le isi nu'u e nofo totogi uma tagata. A e i ai la ma le Samoa e nofo ai i totonu o le mea lena, o po uma o le ma'alo ane lava o se tagata ae iloa atu e le maile lea, ia ua ou (bark) loa le maile le a Lassie.
Se 'iloga lava e le toe va’ai atu ai Lassie ua le toe va’aia ona uma loa lea o lana ou, ao le mea la e leaga ai, e tu'u fau lava e le ulugali'i lea, e le fai i ai i le la maile.
Ua nofo lava le Samoa lenei ma mafaufau i se mea o le fai nei ia Lassie, tonu loa i le manatu o le Hamo lenei, 'e sili ai pe'a alu i ai e le fa'auo i le ulugali'i lea.
Ua fai lava le mea lea a le maile, o le onoono a'e lavaa o le tagata, ia ou, ae le fa'apena i isi mea, ae vagana o se tagata, ona maloa loa lea.
Ia ua lelei le faiga-uo a le Samoa lea ma le ulugali'i papalagi lea, e le iloa e le ulugali'i le mea lea e mano'a ai le Samoa lea.
Fesili sili lava le Samoa lea po 'o le a le mea e ou so'o ai le la maile, ae va’ai lava ia e na'o tagata lava la e ou i ai, ae tali mai le tamaloa palagi, "E sa’o….e na'o tagata lava e ou ai le la maile, e le taitai lava ona ou i se isi mea, ma le poto lava o le maile."
Fai atu le Samoa lea, "E poto fa'afefea ?" ae fai mai le tamaloa, "So 'o se numera lava e te ta'u i ai, pei la o le fa'atele, ae e fai lava i ai e ou mai le tali o se numera fa'atele, e fa'apea la oe e sese."
Va’ai i le ofo o le Samoa lea, ina ua vala’au atu ia Lassie, "Lassie, 20 fa'atele i le 20, fa'aopoopo i ai ma tausaga Isaako e 23, e fia le tali ?" na ou mai e le maile le tali sa'o lelei e 423 ou o le maile.
O'o i le isi aso, ua o uma le ulugali'i e faigaluega, ia savavali atu loa le la uo Samoa lea, fono ia Lassie, "Lassie…" tilotilo mai le maile, Fai atu loa Isaako, "E te iloa o le a tali o le 5,000,000 fa'atele i le isi 5,000,000 ?".
Ia ua amata ona ou le maile, alu la'u tama o Isaako e fai ona ‘ofu e sauni e alu e faigaluega, ae la e fa'alogo mai o la e fai pea lava le galuega a si maile.
E manava mai le ulugali'i ua ta'atia atu le maile ua mate, ae le'i atoa ana ou, fai mai tala a le Samoa lea, 'FAI MAI FO'I E AKAMAI…. AE O LE LA UA KE'I A UA PE A'E LE'I KAI KAI OGA AKOA MAI LE KALI O LA'U FEISLI…."
E FAI FAI LAVA A SA'O
A'o lei alu le tamaloa o Sani i Niu Sila, ua uma lelei ona 'ao i ai e le fafine lana mea-ai pe a mana'o i ai pe a sau le teine o le va'alele. "Sole manatua lelei lava lau mea-ai e te'i ua e fia ai i le va'alele, 'bread, butter and cheese'…." ia o le aoga le mea na fai i taimi uma lava, e o'o lava i tua o le umu, alu e fai le saka. E pese pese lava le toeaina ma fai lava ana feau.
O'o loa i le taimi e o ai i le va'alele, fono atu lava le olomatua i ai, "Sani…va’ai nei te'i ua galo ia te oe…" ae fono mai le tamaloa, "Aua le popole…pei lava o le ao ia te 'au i le taimi nei."
O'o i le taimi na i le va'alele, sau loa le teine fai mai loa le tamaloa o Sani, po 'o le a le mea e mana'o e ‘aumai, e le'i uma le fesili a si teine o le va'alele, ae 'oso atu Sani, "Bread butter and cheese."
Toe atoa le ‘afa itula ae nofo ma o'omi le moli, toe sau le teine ma fai atu le toeaina (fia show) lea o Sani, "Ah bring heh tha, Bread butter and cheese…"
Lua itula ua mana'o i se mea o'omi le moli, sau se teine, o le mea lava e tasi, "Bread butter and cheese…" ma le fa'alogo atu i le isi toeaina, o le la fo'i e fai lana oka, 'Bread, butter, cheese and coffee.'
Toe o'o i le isi taimi ona tago lea e o'omi le moli sau loa le teine, "Bread butter cheese, and coffee.." fesili mai loa le teine, "Do need milk in your coffee sir ?."
Ua toe itiiti atoa le itula o nofo lava le toeaina, te'i lava le teine i le fai atu, "BREAD, BUTTER AND CHEESE…." Ae o le a pe i le fia inu, ae paga lea e le'i lavea le mea na i le laua aoga ma le olomat.


text:
Ou te faafetai i le Atua ma Lona Alo, o Iesu Keriso, mo le Toefuataiga ma lona mana e faatupuina ai se galu maoae o le upumoni ma le amiotonu i le lalolagi atoa.
Uso e ma tuafafine pele, e faaopoopo atu lo’u leo ia Peresitene Thomas S. Monson ma isi e viia i latou o ē ua tali mai i le valaau a se perofeta mo nisi mau faifeautalai agavaa. Ua i ai nei se galu fafati o le naunautaiga mo le galuega faafaifeautalai ua lilofia ai le lalolagi uma. Talu mai le folafolaga faasolopito a Peresitene Monson ia Oketopa talu ai, ua faitau afe ia alii faifeau, o tamaitai faifeau, ma ulugalii faamisiona ua valaauina, ma le anoanoai o isi o loo sauniuni.1 O le taimi nei ua oo mai ai fesili e pei o le, “O le a se mea o le a e faia i nei faifeautalai uma?” E faigofie lava le tali. O le a latou faia lava le mea latou te faia i taimi uma. O le a latou talai atu le talalelei! O le a latou faamanuiaina fanau a le Atua Silisiliese!
O le a toatele isi o outou alii ma tamaitai talavou o le a pu’eina lenei galu pe a outou taumafai ia agavaa mo valaauga faamisiona. Tou te vaai i lenei mea o se galu o le upumoni ma le amiotonu. Tou te vaai i lo outou avanoa e auai atoatoa ai i le faasalalauina o le upumoni ma le amiotonu.
Outou le tupulaga talavou, opogi la outou mataupu aoaoina fou ma aoao atu e le tasi le isi i le mataupu a Iesu Keriso. O lo outou taimi lenei e sauniuni ai e aoao atu isi e uiga i le agalelei o le Atua.
Alii ma tamaitai talavou, e matua taua tele le a’otauina o outou—ia i matou, ia te outou, ma i le Atua. A faapea e mafai, afai e te fia manao e aoga i se kolisi po o se iunivesite pe a uma lau misiona, matou te fautuaina oe e tuu i totonu lau talosaga e lesitala ai i le a’oga e te filifilia ao lei amataina lau misiona. E tele a’oga maualuluga e tuu mai le 18 i le 30 masina talu ona talia, e faatoa a’e atu ai i latou ua faamoemoe e faamisiona. O iina o le a mafai ai e outou alii ma tamaitai ona faamisiona e aunoa ma le popole po o fea o le a amata ai ona a’otau faalautele ai oe. Matou te faafetai lava i taitai o a’oga ua faia na fuafuaga!
Outou matua, faiaoga, ma isi, pu’e le galu ao outou tapenaina a outou tupulaga faia’e ia agavaa mo le galuega faafaifeautalai. O le taimi nei, o o outou soifuaga amiotonu o le a faatosina maia le naunau o a outou uo ma tuaoi. Ia saunia e tuu atu se tali ia i latou e fesili mai pe aisea tou te ola ai e pei ona i ai. Ia saunia e tuu atu se mafuaaga mo le faamoemoe ma le olioli ua latou vaaia ia te outou.2 A oo mai ituaiga fesili faapena, e mafai ona outou tali atu faapea, “Tatou fesili i faifeautalai! E mafai ona fesoasoani mai ia i tatou! Afai foi e te manao ai, o le a ta i ai faatasi a o tali atu ma aoaoina oe e faifeautalai.”
Outou tagata matutua, pu’e le galu e ala i le tapenaina faaleagaga, faaletino, ma mea tautupe mo faifeautalai i le lumanai. Ua avea ma mea masani ia te oe le faaputuputu o nai tupe mo misiona. O le a sili ona e faafetai mo lau auaunaga. A o lei oo mai lena taimi, atonu e mafai e nisi o outou ona auina mai a outou tupe e lagolago ai le galuega faafaifeautalai i le faia lea o au saofaga i le Tupe Lautele mo Faifeautalai, e pei ona toe fautuaina ai foi e Peresitene Monson ananei i le taeao.3
O se aofaiga faateleina o alii filifilia ma a latou soa faapelepele ua pu’eina le galu pe a valaauina i latou e pulefaamalumalu i misiona a le Ekalesia. I lena auaunaga, o le a latou mamanuina ai le taunuuga o tupulaga ua fananau mai ma ē lei fananau mai. E umia e peresitene o misiona ia ki o le tiutetauave mo le soifua manuia, saogalemu, ma le manuia o a latou faifeautalai. A uma ona feutagai ma peresitene o siteki ma itu i lana misiona, ona tofia lea e peresitene taitasi o misiona ia faifeautalai e galulue i siteki patino, uarota, ma paranesi.
E pu’eina e peresitene o siteki ma epikopo le galu pe a latou faaaluina le tele o itula e faatalanoa ai i latou ua faamoemoe e avea ma faifeautalai. O nei taitai faaleperisitua ua umia ki o le tiutetauave mo le galuega faafaifeautalai i a latou iunite ma latou te uunaia ia tagata o le au paia e auai i le faatinoga.
O uso ma tuafafine i aufono taitasi a uarota, ua amata ona pu’eina le galu. E i ai i lena aufono le taitai misiona a le uarota.4 Ou te fia tautala faapitoa atu ia te outou taitai misiona taitasi o uarota. Ua valaauina oe e lou epikopo e taitaia le galuega faafaifeautalai i le uarota. Ma ua matua faamanuiaina lava nisi o outou ma o lea ua valaauina ai se fesoasoani e fesoasoani atu ia te oe. Faatasi ai la ma isi o le aufono, e te faailoa atu ia tagata ua le toaaga mai o le au paia, o aiga e lolotu se vaega, ma tuaoi ua fia aoao. Tou te fono e le aunoa ma faifeautalai faamisiona. E te fautuaina ma lagolago atu i faifeautalai. Faamolemole fesoasoani ia i laua e faatumu a la’ua fuafuaga mo aso taitasi i ni avanoa tulimata’i ma le anoa e aoao atu ai. O lou tiutetauave lena. O lau matafaioi e taua tele, e matua taua lava mo le manuia o lenei galuega. Afai e te pu’eina le galu i le faatuatua ma le naunautai, o le a faapena foi ona faia e isi. O oe, i le avea ai o se taitai misiona a le uarota, o le sootaga i le va o tagata o le au paia ma faifeautalai i lenei galuega paia o le laveai mai o fanau a le Atua.5
O a tatou uo ma tuaoi e le lolotu e mafai foi ona latou pu’eina le galu. Matou te fautuaina i latou e teuina mea uma e lelei ma tonu i o latou olaga. Ma e tatou te valaauliaina foi i latou ina ia maua atili nisi mea, aemaise ai o le upumoni mamalu o le fuafuaga e faavavau a le Atua, e mafai ona faavavau aiga.6
O lenei galu o le upumoni ma le amiotonu e ofoofogia! E lei faia e se tagata! E mai le Alii, o le na fetalai, “O le a ou faanatinatiina la’u galuega i lona taimi.”7 Ua faamamanaina lenei galu i se folafolaga na faia i le 193 tausaga ua mavae. E iva ona upu: “O Lo’u Atalii Pele Lenei. Faalogo ia te Ia!”8 I le tuleiga a le Atua Silisiliese, na faafeiloaia mai ai i lena faasilasilaga le taulealea o Iosefa Samita i le Alii o Iesu Keriso. O na lava upu na amatalia ai le Toefuataiga mai o Lana talalelei. Aisea? Aua o lo tatou Atua soifua o se Atua e alofa! E finagalo o Ia i Ana fanau ia iloa o Ia ma Iesu Keriso, o lē na Ia auina mai!9 E finagalo foi o Ia ia maua e Ana fanau le tino ola pea ma le ola e faavavau!10
Ona o lenei faamoemoega mamalu, ua aoao atu ai e o tatou faifeautalai le Toefuataiga. Ua latou iloa pe tusa ma le 2,000 tausaga talu ai, sa faatuina ai e le Alii Lana Ekalesia. Ina ua mavae Lona Faasatauroga ma le maliliu ai o Ana Aposetolo, sa suia e tagata le Ekalesia ma ona aoaoga faavae. Ona, mavae lea o augatupulaga o le pogisa faaleagaga, ma e pei ona valoia ai e perofeta anamua,11 na toefuatai mai ai e le Tama Faalelagi ma Iesu Keriso le Ekalesia, o ona aoaoga faavae, ma lana pule faaleperisitua. Ona o lena Toefuataiga, ua toe avanoa ai le malamalama ma sauniga e tatau ai mo le faaolataga ma le faaeaga i tagata uma.12 O le faatumutumuga, o lena faaeaga e mafai ai e i tatou taitoatasi ona nonofo faatasi ma o tatou aiga i le afioaga o le Atua ma Iesu Keriso e faavavau!
E le mafai ona ou tautala e uiga i le Toefuataiga e aunoa ma le sagisagi fiafia. O lenei itu moni o le talafaasolopito e matua ofoofogia lava! E maoae! E faagaeetia! Pe le ofoofogia ea le o mai o avefeau mai le lagi e aumai le pule ma le mana mo lenei galuega?
E tele isi taimi na faaali mai ai lo tatou Tama Faavavau ma Iesu Keriso i le Perofeta o Iosefa Samita.13 I lalo o la La’ua taitaiga, na o mai ai isi avefeau faalelagi, e tofu lava ma se faamoemoega patino. Mo se faataitaiga:
-
•
O le agelu o Moronae na faailoa maia le Tusi a Mamona.14
-
•
O Ioane le Papatiso na toefuatai maia le Perisitua Arona.15
-
•
O Peteru, Iakopo, ma Ioane na toefuatai maia le Perisitua Mekisateko.16
-
•
O Mose na faaee maia ki o le faapotopotoina o Isaraelu.17
-
•
O Elaia na faaee maia ki o le malamalama e uiga ia Aperaamo.18
-
•
O Elia na toefuatai maia ki o le pule o faamauga.19
E le gata i lea, o le Toefuataiga ua faaopoopo mai ai le malamalama sa i ai i le Au Paia anamua. Na tuuina mai ai e le Alii se tusi fou o tusitusiga paia. Na Ia faaopoopo mai i le Tusi Paia le Tusi a Mamona: O Se Tasi Molimau ia Iesu Keriso. O se faamaumauga o valoaga ma le auaunaga a le Alii toetu i tagata o Amerika anamua. O loo faamatalaina ai le fuafuaga sili o le—fiafia20 a le Atua—le ata o le faaolataga.21 E ogatusa lelei lava le Tusi a Mamona ma le Tusi Paia. O ni faamaumauga paia uma e faamautu ai le moni o le talalelei a Iesu Keriso ma le taua o Lana Togiola.22
Ua faataunuu e le Toefuataiga le tele o valoaga i le tusi paia. Mo se faataitaiga, na valoia e Isaia o le a faatuina le fale o le Alii i tumutumu o mauga.23 O le malaga umi a paionia Mamona i atumauga o Amerika sisifo, o se mea maoae na faatino ai osigataulaga ma le faatuatua. Na muai ta’u mai foi e Isaia o le a faia e le Atua “se galuega maoae ma le ofoofogia.”24 Ua faataunuuina nei lena mea e ala i le galuega paia a la tatou ‘au ua faatupulaia o faifeautalai.
O aoaoga a le Feagaiga Tuai e uiga i le sefuluai ua toefuatai mai.25 O le taunuuga, ua atili toatele le au totogi sefuluai ua faamanuiaina ona o lo latou usiusitai. O mau faasino ia Mekisateko ua faamanino mai e tusitusiga paia o le Toefuataiga.26 O valoaga faapea o le laau a Iosefa (Tusi a Mamona) ma le laau a Iuta (le Tusi Paia) o le a tasi i le aao o le Atua, ua faataunuuina nei.27
Ua faamanino mai foi e le Toefuataiga ia tusitusiga paia o le Feagaiga Fou. O lona mau faasino i le papatisoga mo e ua maliliu ua sili nei ona malamalama i ai.28 O sauniga mo o tatou augatama ua maliliu ua faatinoina nei e tagata sui i malumalu e 141 i le lalolagi atoa! E leai lava se isi auala e ofo atu ai le faaolataga i o tatou augatama o ē ua maliliu e aunoa ma le silafia i le talalelei!29 O le faaaliga ia Ioane le Talifaaaliga e uiga i “le tasi agelu [na lele] i le taulotoaiga o le lagi, ua ia te ia le tala lelei e faavavau e folafola atu i e nonofo i le lalolagi i atunuu uma,” na muai ta’u mai ai le misiona a le agelu o Moronae ma le Tusi a Mamona.30
O le Tusi a Mamona o le vaega taua tele o le Toefuataiga. Na tusia, faasaoina, ma auina mai i lalo o le taitaiga a le Alii. Na faaliliuina “e ala i le meaalofa ma le mana o le Atua.”31 O le tusi o Mataupu Faavae ma Feagaiga o loo i ai isi faaaliga e tele na tuuina mai i le Perofeta o Iosefa Samita. Na ala mai ia te ia, ua tatou maua ai isi mau itulau o tusitusiga paia nai lo se isi lava perofeta. I se taimi atonu sa ia manatunatu loloto ai, na ia fai atu ai i le Au Paia i Navu, Ilinoi, “Ou te lei fai atu lava ia te outou ua ou atoatoa; ae e leai lava se mea sese i faaaliga ua ou aoao atu.”32
E aufaatasi tagata o le au paia ma faifeautalai e valaaulia tagata uma e aoao e uiga i le Atua, e uiga ia Iesu Keriso ma Lana Talalelei. E ao foi i tagata uma o loo tuufesilisili ona saili ma le faamaoni ma tatalo faatauanau mo se faamautinoaga faapea e moni nei mea. O le a faaalia le mea moni e ala i le mana o le Agaga Paia.33
Ou te faafetai i le Atua ma Lona Alo, o Iesu Keriso, mo le Toefuataiga ma lona mana e faatupuina ai se galu maoae o le upumoni ma le amiotonu i le lalolagi atoa. Talosia ia tatou pu’eina lenei galu ma faataunuuina ai le poloaiga a le Alii e “folafola atu le talalelei i atunuu uma, ma ituaiga, ma gagana, ma tagata,”34 Ou te tatalo ai i le suafa o Iesu Keriso, amene.
Faaali Mau Faasino
-
1. Tagai Thomas S. Monson, “Maliu Mai i le Konafesi,” Liahona, Nov. 2012, 4–5.
-
2. Tagai 1 Peteru 3:15.
-
3. Tagai Thomas S. Monson, “Ua Toe Oo Mai Foi le Konafesi,” Liahona, Me 2011, 6.
-
4. Tagai Tusitaulima 2: Taitaiina o le Ekalesia (2010), 5.1.
-
5. Matou te faafetai mo le Au Paia o e o loo tauivi ma le faamaoni mo le faapaiaga. O loo latou taumafai ina ia paia atili. Ua latou saili “muamua e fausia le malo o le Atua, ma faatu lana amiotonu” (Faaliliuga a Iosefa Samita, Mataio 6:38 [i le Mataio 6:33, vaefaamatalaga a]).
-
6. Tagai “E Mafai na Faavavau Aiga,” Viiga, nu. 183; o isi faamalamalamaga faaopoopo o loo maua i le Mataupu Faavae ma Feagaiga 132:7, 19.
-
-
-
9. Tagai Ioane 17:3.
-
10. Tagai Mose 1:39.
-
11. Tagai Mataio 17:11; Galuega 3:20–21; Efeso 1:10; 2 Nifae 30:8; Mataupu Faavae ma Feagaiga 132:40, 45.
-
12. Tagai 3 Nifae 27:13–14, 21; Mataupu Faavae ma Feagaiga 39:6; Mataupu Faavae o le Faatuatua 1:4.
-
13. Tagai Karl R. Anderson, The Savior in Kirtland (2012), 228–43.
-
14. Tagai Mataupu Faavae ma Feagaiga 27:5; tagai foi Iosefa Samita—Talafaasolopito 1:33–34.
-
15. Tagai Mataupu Faavae ma Feagaiga 13.
-
16. Tagai Mataupu Faavae ma Feagaiga 20:2–3; 27:12; 128:20; tagai foi Larry C. Porter, “Dating the Restoration of the Melchizedek Priesthood,” Ensign, June 1979, 4–10.
-
17. Tagai Mataupu Faavae ma Feagaiga 110:11.
-
18. Tagai Mataupu Faavae ma Feagaiga 110:12.
-
19. Tagai Mataupu Faavae ma Feagaiga 110:13–16.
-
-
21. Tagai, mo se faataitaiga, Alema 12:28–30.
-
22. Tagai, mo se faataitaiga, 1 Korinito 15:22; Alema 34:9.
-
23. Tagai Isaia 2:2.
-
24. Isaia 29:14.
-
25. Tagai Kenese 14:18–20; Malaki 3:8–10; Mataupu Faavae ma Feagaiga 119–20.
-
26. Tagai Kenese 14:18; Salamo 110:4; tagai foi Alema 13:14–18; Mataupu Faavae ma Feagaiga 84:14–22.
-
27. Tagai Esekielu 37:16, 19; Mataupu Faavae ma Feagaiga 27:5.
-
28. Tagai 1 Korinito 15:29; Mataupu Faavae ma Feagaiga 128.
-
29. Tagai Mataupu Faavae ma Feagaiga 137:7; 138:31–34.
-
30. Faaaliga 14:6; tagai foi Mataupu Faavae ma Feagaiga 133:36–39.
-
31. Itulau autu o le Tusi a Mamona, na tusia e Moronae; Mataupu Faavae ma Feagaiga 135:3.
-
32. Aoaoga a Peresitene o le Ekalesia: Iosefa Samita (2007), 522.
-
33. Tagai Moronae 10:4–5.
-
34. Faaaliga 14:6; tagai foi 1 Nofae 19:17; Mataupu Faavae ma Feagaiga 133:37.


text:
Vaega 88
1–5, E maua e le Au Paia faamaoni le Faamafanafana lena, o le folafolaga lea o le ola e faavavau; 6–13, O mea uma ua faafoe ma pulea e le Malamalama o Keriso; 14–16, E oo mai le Toetutu e ala i le Togiola; 17–31, O le usiusitai i tulafono selesitila, terasitila, po o le telesitila, e saunia ai tagata mo ia malo ma mamalu eseese; 32–35, O e e loto e tumau pea i le agasala e tumau pea i le eleelea; 36–41, Ua pulea malo uma i tulafono; 42–45, Ua tuuina mai e le Atua se tulafono i mea uma; 46–50, E oo lava i le Atua o le a malamalama i ai tagata; 51–61, O le faataoto i le tagata na auina atu ana auauna i le faatoaga ma le asiasi atu ia te i latou taitoatasi; 62–73, Faalatalata atu i le Alii, ma o le a outou vaai ai i ona fofoga; 74–80, Ia faapaia outou lava ma aoao atu i le tasi mataupu faavae o le malo; 81–85, E tatau i tagata uma taitoatasi o e ua uma ona lapataʼiina ona lapatai atu i lē la te tuaoi; 86–94, O faailoga, o vavaō o elemene, ma agelu, o le a saunia le ala mo le afio mai o le Alii; 95–102, O pu a agelu o le a valaaulia ai e ua oti e tutu mai i lo latou faasologa; 103–116, Ua folafola mai e pu a agelu le toefuataiga o le talalelei, le paʼū o Papelonia, ma le taua a le Atua silisili; 117–126, Saili le aoaoina, faatu se maota o le Atua (se malumalu), ma faalaʼei outou lava i le fusi o le alofa mama; 127–141, Ua faatu mai le faatulagaga o le Aoga a Perofeta, e aofia ai le sauniga o le mulumuluga o vae.
1 E Moni, ua faapea ona fetalai mai o le Alii ia te outou o e ua faapotopoto faatasi outou lava e maua lona finagalo e faatatau ia te outou:
2 Faauta, ua logomalie lenei mea i lo outou Alii, ma ua aolioli agelu i o outou luga; ua oo mai etaulaga a a outou talosaga i luga i taliga o le Alii o iSapaota, ma ua tusifaamaumauina i le otusi o igoa o e ua faapaiaina, i latou ia o le lalolagi selesitila.
3 O le mea lea, Ou te auina atu nei i o outou luga, i luga lava lea o outou o aʼu uo, se isi aFaamafanfana, o le eAgaga Paia lea o le folafolaga, ia mau i o outou loto; o le isi Faamafanafana lea, o lea lava e tasi na Ou folafola atu i oʼu soo, e pei ona tusifaamaumauina i le molimau a Ioane.
4 O lenei Faamafanafana o le folafolaga lea o le aola e faavavau Ou te tuu atu ia te outou, o le emamalu lava lea o le malo selesitila;
5 O le mamalu lena o le ekalesia a le aUlumatua, o le mamalu lava lea o le Atua, o lē ua silisili ona paia i tagata uma, e ala ia Iesu Keriso lona Alo—
6 O ia o alē na afio aʼe i lugā, e pei foi ona eafio ifo o ia i lalo o mea uma, lea na imalamalama ai o ia i mea uma, ina ia mafai ona i ai o ia, o le omalamalama o le upumoni, i mea uma ma ala atu i mea uma;
7 O le upumoni lea ua susulu atu. O le amalamalama lea o Keriso. E pei foi ona i ai o ia i le la, ma le susulu o le la, ma le mana o i ai, lea na efaia ai.
8 E pei foi ona i ai o ia i le masina, ma o le susulu o ia o le masina, ma le mana o i ai, lea na faia ai;
9 E pei foi o le susulu o fetu, ma le mana o i ai, lea na faia ai;
10 Ma le lalolagi foi, le lalolagi lava lea o loo outou atutu ai, ma le mana o i ai.
11 Ma o le sulu lea o loo susulu atu, lea ua tuu atu ai ia te outou le malamalama, ua ala mai ia te ia o lē ua faamalamalamaina o outou mata, o le malamalama lava lea e tasi ua faapupulaina o outou amalamalamaaga;
12 O le amalamalama lea ua susulu atu mai luma o le Atua e efaatumulia ai le loaloa o le vateatea—
13 O le malamalama lea ua i totonu o amea uma, lea ua tuuina le eola i mea uma, o le itulafono lea ua pulea ai mea uma, o le mana lava lea o le Atua o lē o loo afio i luga o lona nofoalii, o lē o loo i le loto o le faavavau, o lē ua i ai i le totonugalemu o mea uma.
14 O lenei, e moni Ou te fai atu ia te outou, o le atogiola ua faia mo outou ua ala mai ai le faataunuuina o le toetutu mai le oti.
15 Ma o le aagaga ma le etino o le itagata lea.
16 Ma o le atoetu mai le oti o le togiolaina lea o le tagata.
17 Ma o le togiolaina o le tagata ua ala mai lea i lē na te faaolaina mea uma, o lē ua ia folafola i lona loto o le a fai le alalolagi ma tofi o e ematitiva ma e iagamalu.
18 O lea, e tatau ai ona faapaia le lalolagi mai amioletonu uma, ina ia saunia mo le amamalu selesitila;
19 Aua a uma ona faataunuu e le lalolagi le faamoemoe o lona foafoaga, o le a faapaleina i le amamalu, i le afio ai lava lea o le Atua le Tamā:
20 Ina ia mafai e tino o e o le malo selesitila ona amauaina e faavavau faavavau lava; aua, o le efaamoemoe lea na faia ma foafoa ai le lalolagi, ma o le faamoemoe lea ua ifaapaiaina ai i latou.
21 Ma o i latou o e e lē faapaiaina i le tulafono lea na Ou tuu atu ia te outou, le tulafono lava lea a Keriso, e ao ina mautofi i se isi malo, le malo lava lena o le terasitila, po o le malo lena o le telesitila.
22 Ona o ia o lē e lē mafai ona ola i le atulafono o se malo selesitila e lē mafai ona ia gafatia se mamalu selesitila.
23 Ma o ia o lē e lē mafai ona ola i le tulafono o se malo terasitila e lē mafai ona ia gafatia se amamalu terasitila.
24 Ma o ia o lē e lē mafai ona ola i le tulafono o se malo telesitila e lē mafai ona ia gafatia se amamalu telesitila; o lea ua lē agavaa o ia mo se malo o le mamalu. O lea e ao ai ina mau o ia i se malo e lē o se malo o le mamalu.
25 O lenei foi, e moni Ou te fai atu ia te outou, ua i ai le alalolagi i le tulafono o se malo selesitila, ona ua faataunuu ai le faamoemoega o lona foafoaga, ma lē solia ai le tulafono—
26 O le mea lea, o le a afaapaiaina le lalolagi; ioe, e ui o le a emate, o le a toe faaolaina, ma o le a gafatia le mana lea e faaola ai, ma o le a fai ma itofi o e oamiotonu.
27 Aua e ui ina oti i latou, o le a latou toe atutu mai foi, o se etino faaleagaga.
28 O i latou o e o se agaga selesitila o le a latou maua le tino lava e tasi sa o se tino natura; o le a outou maua lava o outou tino, ma o lo outou amamalu o le a o lena mamalu e efaaola ai o outou tino.
29 O outou o e e faaolaina e se vaega o le amamalu eselesitila o le a outou maua i lena taimi lea lava mamalu e tasi, o se atoatoaga lava.
30 Ma o i latou o e e faaolaina e se vaega o le mamalu aterasitila o le a latou maua i lena taimi lea lava mamalu e tasi, o se atoatoaga lava.
31 Ma o i latou foi o e e faaolaina e se vaega o le mamalu atelesitila o le a latou maua i le taimi lena lea lava mamalu e tasi, o se atoatoaga lava.
32 Ma o i latou o e e totoe o le a afaaolaina foi; e ui i lea, o le a toe foi atu i latou i lo latou lava nofoaga, e olioli i mea ua latou eloto e talia, aua sa latou lē loto e olioli i mea semanū latou te maua.
33 Aua o se a se aoga i se tagata pe a tuu atu se meaalofa i ona luga, ae na te lē taliaina le meaalofa? Faauta, e lē olioli o ia i le mea ua tuu atu ia te ia, pe olioli foi ia te ia o lē na tuuina mai le meaalofa.
34 O lenei foi, e moni ou te fai atu ia te outou, o le mea ua pulea i le tulafono ua faasaoina foi i le tulafono ma ua faaatoatoa ma afaapaiaina i lea lava tulafono e tasi.
35 O ia o lē e asolia se tulafono, ma lē ola i le tulafono, ae saili e avea ma se tulafono ia te ia lava, ma loto e ola i le agasala, ma ola atoa i le agasala, e lē mafai ona faapaiaina i le tulafono, pe i le ealofa mutimutivale, ifaamasinotonu, po o le faamasinoga. O lea, o le a tumau pea i latou i le oeleelea.
36 O malo uma ua i ai se tulafono ua tuu atu i ai;
37 Ma e tele amalo ua i ai; ona ua leai se avanoa ua lē o i ai se malo; ma ua leai se malo ua lē o i ai se avanoa, pe o se malo tele po o se malo itiiti.
38 Ma ua tuuina atu i malo taitasi se atulafono; ma ua i ai foi i tulafono taitasi ni tuaoi ma ni tuutuuga faapitoa.
39 O tagata uma o e e lē ola i ia atuutuuga e lē etaʼuamiotonuina.
40 Ona o le aatamai e pipii i le atamai; o le epoto e talia le poto; o le iupu moni e fusia le upu moni; o le oamiomamā e fiafia i le amiomamā; o le umalamalama e pipii i le malamalama; o le alofa mutimutivale e fagaalofa i le alofa mutimutivale ma aiā i ana lava; o le faamasinotonu e alu pea i lona ala ma aiā i ana lava; e alu atu le faamasinoga i luma o fofoga o ia o lē ua afio i luga o le nofoalii ma pulea ma faia mea uma.
41 Ua amalamalama o ia i mea uma, ma ua i ai mea uma i ona luma, ma ua siomia o ia i mea uma; ma ua i ai o ia i luga o mea uma, ma i totonu o mea uma, ma i ai e ala atu i mea uma, ma ua faataamilo i mea uma; ma o mea uma ua ala mai ia te ia, ma e a ia, o le Atua lea, e faavavau faavavau lava.
42 O lenei foi, e moni ou te fai atu ia te outou, ua tuuina mai e ia se tulafono i mea uma, lea ua latou gaoioi ai i o latou ataimi ma o latou tau;
43 Ma o o latou ala ua faia tumau, e oo lava i ala o le lagi ma le lalolagi, lea ua aofia ai le lalolagi ma paneta uma.
44 Ma latou te tuu atu le amalamalama i le tasi i o latou taimi ma o latou tau, i o latou minute, i o latou itula, i o latou aso, i o latou vaiaso, i o latou masina, i o latou tausaga—o nei mea uma o se tausaga e etasi i le Atua, ae lē i le tagata.
45 E taavale le lalolagi i luga o ona apaau, ma e tuu mai e le ala lona malamalama i le ao, ma e tuu mai e le masina lona malamalama i le po, ma e tuu mai foi e fetu o latou malamalama, aʼo taavavale i luga o o latou apaau i lo latou mamalu, i le lotolotoi o le emana o le Atua.
46 O se a se mea Ou te faatusa i ai nei malo, ina ia mafai ona outou malamalama?
47 Faauta, o nei mea uma o malo, ma o soo se tagata ua vaai i soo se tasi po o le aupito itiiti o ia malo, ua avaai i le Atua o femaliuaʼi i lona mamalu ma lona mana.
48 Ou te fai atu ia te outou, sa vaai o ia ia te ia; e ui i lea, o ia o lē na afio mai i aona lava, sa lē malamalama i ai.
49 Ua susulu atu le amalamalama i le pouliuli, a ua lē malamalama i ai le pouliuli; e ui i lea, e oo mai le aso o le a outou emalamalama ai i le Atua lava, i le faaolaina o outou ia te ia, ma e ia.
50 Ona outou iloa lea ua outou vaai ia te aʼu, ua Ou i ai, ma o Aʼu lea o le malamalama moni ua i totonu ia te outou, ma ua outou i ai i totonu ia te aʼu; a lē o lea e lē mafai ona outou uluola.
51 Faauta, o le a Ou faatusaina ia malo i se tagata ua i ai se fanua, ma ua ia auina atu ana auauna i le fanua e eli i le fanua.
52 Ma ua fai atu o ia i lē ua muamua: Inā alu atu ia oe ma galue i le fanua, ma o le a ou alu atu ia te oe i le itula muamua, ma o le a e vaai i le olioli o oʼu foliga.
53 Ma ua fai atu o ia i lē e lona lua: Inā alu atu ia foi oe i le fanua, ma o le a ou asiasi atu ia te oe i le itula lona lua ma o le a e vaai i le olioli o oʼu foliga.
54 Ma i lē e lona tolu foi, ua fai atu i ai: O le a ou asiasi atu ia te oe;
55 Ma i lē e lona fa, ma faapea lava e oo i lē e lona sefululua.
56 Ma sa alu atu le alii o le fanua i lē na muamua i le itula muamua, ma nofo faatasi ma ia i le itula atoa lena, ma sa faafiafiaina o ia i le susulu o fofoga o lona alii.
57 Ma ona tuumuli ese ai lea o ia mai lē na muamua ina ia mafai e ia ona asiasi atu foi i lē e lona lua, ma lē e lona tolu, ma lē e lona fa, ma faapea lava e oo atu i lē e lona sefululua.
58 Ma sa faapea ona latou maua uma le susulu o fofoga o lo latou alii, o tagata taitoatasi i lona itula, ma i lona taimi, ma i lona tau—
59 E amata mai i lē na muamua, ma faapea lava e oo atu i lē e amulimuli, ma mai lē e mulimuli e oo mai i lē na muamua, ma mai i lē na muamua e oo atu i lē e mulimuli;
60 O tagata taitoatasi i lona lava faasologa, seia uma lona itula, e pei lava ona sa poloaiina ai o ia e lona alii, ina ia faamamaluina lona alii ia te ia, ma ia i lona alii, ina ia mafai ona faamamaluina i latou uma.
61 O lea, Ou te faatusaina nei malo uma i lenei faataoto, ma ae e nonofo ai—o malo taitasi i lona itula, ma i lona taimi, ma i lona tau, e tusa lava ma le folafolaga na faia e le Atua.
62 O lenei foi, e moni Ou te fai atu ia te outou, o aʼu auo, Ou te tuu atu nei upu ia te outou tou te emafaufau i ai i o outou loto, faatasi ma le poloaiga lenei Ou te tuu atu ia te outou, ia outou ivalaau mai ia te aʼu manū o Ou latalata atu—
63 aFaalatalata mai ia te aʼu ma o le a Ou faalatalata atu ai ia te outou; esaili mai ia te aʼu ma le filiga ma o le a outou imaua ai aʼu; ole mai, ma o le a outou maua ai; tuʼituʼi mai, ma o le a tatala atu ai ia te outou.
64 Soo se mea tou te aole atu ai i le Tamā i loʼu igoa ua etatau ai mo outou, o le a tuu mai ia te outou;
65 Ma afai tou te ole atu mo se mea ua lē atatau ai mo outou, o le a liua mo lo outou etausalaga.
66 Faauta, o le mea ua outou faalogo mai i ai ua pei o le aleo o lē ua alaga i le vao—i le vao, aua ua lē mafai ona outou vaai atu ia te ia—o loʼu leo, aua o loʼu leo o le eAgaga lea; o loʼu Agaga o le upumoni lea; e tumau le iupumoni ma ua leai sona iuga; ma afai e i ai i totonu o outou o le a uluola.
67 Ma afai e atau-tasi o outou mata i loʼu emamalu, o le a faatumulia o outou tino atoa i le malamalama, ma o le a leai se pouliuli e ia te outou; ma o lena tino ua faatumulia i le malamalama e imalamalama i mea uma.
68 O lea, ia outou afaapaia outou lava ina ia tau-tasi o outou emafaufau i le Atua, ma e oo mai aso o le a outou ivaai ai ia te ia; ona o le a afe ese e ia le veli mai ona fofoga ia te outou, ma o le a faia lena mea i lona lava taimi, ma i lana lava ala, ma e tusa ai ma lona lava finagalo.
69 Ia manatua le folafolaga tele ma le mulimuli lea na Ou fai atu ia te outou; ia lafo mamao ese mai ia te outou o outou amafaufauga lē aoga ma lo outou eʼata tele.
70 Ia outou nonofo, ia outou nonofo i le nofoaga lenei, ma tāalo se alofi sā potopoto, o se alofi sā lava lea o i latou o e o tagata galulue muamua i le malo mulimuli lenei.
71 Ma ia tuu atu ia te i latou o e na latou alapataiina ia latou malaga e valaau atu i le Alii, ma mafaufau i o latou loto i le lapataiga ua latou maua, mo se vaitau itiiti.
72 Faauta, ma tagai, o le a Ou tausia a outou lafu, ma o le a Ou faatutu mai toeaina ma auina atu ia te i latou.
73 Faauta, o le a Ou faanatinatiina laʼu galuega i lona taimi.
74 Ma Ou te tuu atu ia te outou, o e o atagata galulue muamua i le malo mulimuli lenei, se poloaiga ia outou faapotopoto faatasi outou lava, ma faatulaga outou lava, ma saunia outou lava, ma efaapaia outou lava; ioe, ia faamamā o outou loto, ma ifaamamā o outou lima ma o outou vae i oʼu luma, ina ia mafai ona Ou ofaamamāina outou;
75 Ina ia mafai ona Ou molimau atu i lo outou aTamā, ma lo outou Atua, ma loʼu Atua, ua outou mamā mai le toto o lenei tupulaga amioleaga; ina ia mafai ona Ou faataunuuina lenei folafolaga, lenei folafolaga tele ma le mulimuli, lea na Ou fai atu ia te outou, pe a Ou loto i ai.
76 O lenei foi, Ou te tuu atu ia te outou se poloaiga ia outou faaauau pea i le atatalo ma le eanapogi mai le taimi nei i luma.
77 Ma Ou te tuu atu ia te outou se poloaiga ia outou aaoao i le tasi emataupu faavae o le malo.
78 Ia outou aoao atu ma le filiga ma o le a i ai loʼu aalofa tunoa ia te outou, ina ia mafai ona eaoaoina atoatoa atili outou i teori, i mataupu autu, i mataupu faavae, i le tulafono o le talalelei, i mea uma tau i le malo o le Atua, ua tatau mo outou ona malamalama i ai;
79 O mea o i le alagi ma o i le lalolagi, ma o i lalo o le lalolagi; o mea sa i ai, o mea o i ai, o mea ua vave ona oo mai; o mea o loo i le atunuu, o mea o i isi atunuu; o etaua ma faafatiatamaʼiga o atunuu, ma faamasinoga o loo i luga o le laueleele; ma se malamalama foi i atunuu ma malo—
80 Ina ia mafai ona outou saunia i mea uma pe a Ou toe auina atu outou e faalautele le valaauga lea ua Ou valaaulia i ai outou, ma le misiona lea ua Ou tofia ai outou.
81 Faauta, na Ou auina atu outou e amolimau ma lapatai atu i tagata, ma ua tatau i tagata taitoatasi o e ua uma ona lapataia ona elapatai atu i lē la te tuaoi.
82 O lea, e tuu ai i latou e aunoa ma se ʼalofaga, ma ua i luga o o latou lava ulu a latou agasala.
83 O ia o lē e asaili evave mai ia te aʼu o le a ia maua aʼu, ma o le a lē tuulafoaiina.
84 O lea, ia outou nonofo ai, ma galulue ma le filiga, ina ia mafai ona faaatoatoaina outou i la outou auaunaga e o atu i totonu o aNuuese i le taimi mulimuli, e tusa ma le toatele e taʼu mai e le fofoga o le Alii, e efusifaamau le tulafono ma faamau le molimau, ma saunia le au paia mo le itula o le faamasinoga o le a oo mai;
85 Ina ia mafai ona sao o o latou agaga mai le toasa o le Atua, o le afaatafunaga lea o mea inosia o loo faatali mai mo e amioleaga, i le lalolagi lenei ma le lalolagi a sau. E moni, Ou te fai atu ia te outou, ia tuu atu ia te i latou o e e lē o toeaina muamua, e faaauau pea i le tovine seia efetalai mai le fofoga o le Alii ia te i latou, ona e lei oo mai lo latou taimi; e lei imama o latou ofu mai le toto o lenei tupulaga.
86 Ia outou ola i le asaolotoga ua efaasaolotoina ai outou; aua tou te ifaalavelaveaina outou lava i le oagasala, ae ia tausi o outou lima ia umama, seia afio mai le Alii.
87 Aua ua lē toe tele ni aso mai le taimi nei, o le a aluluina ma taumalualua solo ai le eeleele e pei o se tagata ʼonā; ma o le a pupuni ai e le ila ona mata, ma o le a musu ai e tuu mai le malamalama; ma o le a ogasetoto le masina; ma o le a feitai tele ufetu, o le a latou faapauu ifo i latou lava i lalo e pei o se fua o se mati e paʼū ifo mai se laau o le mati.
88 Ma a mavae la outou molimau o le a oo mai le toasa ma le toatamaʼi i luga o tagata.
89 Aua a mavae la outou molimau o le a oo mai le molimau a amafuiʼe, lea o le a tupu mai ai le oi i totonu o ia, ma o le a pauu tagata i luga o le eleele ma o le a lē mafai ona tutu.
90 Ma o le a oo mai foi le molimau a le aleo o faititili, ma le leo o uila, ma le leo o taʼutaʼu, ma le leo o galu o le sami e fafati mai i latou lava e tiaʼina o latou tuaoi.
91 Ma o le a avāvāō mea uma; ma e moni lava, o le a pepē fatu o tagata; ona o le a oo mai le mataʼu i luga o tagata uma.
92 Ma o le a felelei aagelu i le taulotoaʼiga o le lagi, ma alalaga atu i se leo tele, ma ili atu le pu a le Atua, e fai atu: Ia outou saunia ia, ia outou saunia ia, outou e ua nonofo i le lalolagi; ona ua oo mai le faamasinoga a lo tatou Atua. Faauta, ma tagai, ua afio mai le eFaatoafaiavā; inā outou o atu ia i fafo e fetaiaʼi ma ia.
93 Ma e lē pine ae o le a tu mai se faailoga atele i le lagi, ma o le a vaai faatasi i ai tagata uma.
94 Ma o le a ili e le tasi agelu lana pu, fai mai: O lena aekalesia etele, o le itinā o mea inosia, o lē na faia i atunuu uma ia feinu i le uaina o le toasa o lona ofaitaaga, o lē ua sauaina le au paia a le Atua, o lē ua faamasaaina o latou toto—o ia o lē ua nofo i luga o vai e tele, ma i luga o motu o le sami—faauta, o ia lea o utitania o le lalolagi; ua fusi o ia i ni fusi, ua faamalosia ona nonoa, e leai se tagata e mafai ona tatalaina; o lea, ua saunia o ia e fsusunu. Ma o le a ili umi ma leo tele e le agelu lana pu, ma o le a lagona e atunuu uma.
95 Ma o le a i ai se ataaligoligoa i le lagi mo le va o le afa itula; ma e lē pine lava ona mavae, ae o le a tatalaina le pupuni o le lagi, e pei ona tatalaina se etusitaai pe a uma ona taai, ma o le a afe ese le veli mai ifofoga o le Alii;
96 Ma o le au paia e i ai i luga o le lalolagi, o e o ola, o le a liua ma asegia i luga e feitaiaʼi ma ia.
97 Ma o i latou o e na momoe i o latou tuugamau, o le a atutulai mai, ona o le a tatalaina o latou tuugamau; ma o le a segia foi i latou i luga e fetaiaʼi ma ia i le taulotoaʼiga o le poutu o le lagi—
98 O i latou ia o a Keriso, o faapolopolo amuamua, o i latou ia o e o le a o ifo muamua i lalo faatasi ma ia, ma i latou o e e i luga o le lalolagi ma e i totonu o o latou tuugamau, o e e muamua ona segia i luga e feitaiaʼi ma ia; ma o lenei mea atoa e faia i le leo o le ili mai o le pu a le agelu a le Atua.
99 Ma a mavae lea, o le a ili mai se tasi agelu, o le pu lona lua lea; ma ona oo mai ai lea o le togiolaina o i latou o e ua a Keriso i lona afio mai; o e ua latou maua la latou vaega i le afalepuipui lena ua saunia mo i latou, ina ia mafai ona latou maua o le talalelei, ma efaamasinoina e tusa ma tagata i la le tino.
100 O lenei foi, o le a ili mai se tasi pu, o le pu lonatolu lea; ma ona o mai ai lea o aagaga o tagata o e o le a faamasinoina, ma ua maua i lalo o le etausalaga;
101 Ma o i latou ia o le toe o e ua aoti; ma e lē toe ola mai i latou seia uma le eafe o tausaga, e lē toe ola mai lava, seia oo i le iuga o le lalolagi.
102 Ma o le a ilia se tasi pu, o le pu lona fa lea, fai mai: Ua i ai i totonu o i latou o e ia tuu pea seia oo i lena aso tele ma le mulimuli, o le iuga lea, o e o le a tumau pea i le aeleelea.
103 Ma o le a ilia se tasi pu, o le pu lona lima lea, o le agelu lona lima lea o lē ua ia tuuina atu le talalelei atumau-faavavau—ua lele atu i le taulotoaʼiga o le lagi, i atunuu uma, ituaiga, gagana, ma nuu;
104 Ma o le leo lenei o lana pu, e fetalai atu i tagata uma, i e o i le lagi ma e o i le lalolagi, ma e o i lalo o le lalolagi—ona o le a lagona e ataliga uma, ma o le a etootuli tulivae uma, ma o le a taʼutaʼu atu e laulaufaiva uma, aʼo latou faalogoina le leo o le pu, ua fai mai: Ia imatataʼu i le Atua, ma avatu le mamalu ia te ia o lē o afio i luga o le nofoalii, e faavavau faavavau lava; ona ua oo mai le itula o lana faamasinoga.
105 O lenei foi, o le a ilia e se tasi agelu lana pu, o le agelu lona ono lea, ua fai mai: Ua apaʼū le fafine o lē na ia faia ia inu atunuu uma i le uaina o le toasa o lona faitaaga; ua paʼū o ia, ua paʼū!
106 O lenei foi, o le a ilia e se tasi agelu lana pu, o le agelu lona fitu lea, ua fetalai mai: Ua maeʼa; ua maeʼa! Ua amanumalo le eTamai Mamoe a le Atua ma ua isoli toatasi e ia le soligāvine, o le soligāvine lava lea o le mataʼutia o le toasa o le Atua Malosi Aoao.
107 Ma ona faapaleina ai lea o agelu i le mamalu o lona malosi, ma o le a faatumuina le aau paia i lona emamalu, ma maua lo latou itofi ma faia i latou ia otutusa ma ia.
108 Ma ona toe ili lea e le agelu muamua lana pu i taliga o tagata ola uma, ma afaaalia galuega lilo a tagata, ma galuega ofoofogia a le Atua i le afe emuamua o tausaga.
109 Ma ona ili ai lea e le agelu lona lua lana pu, ma faaalia galuega lilo a tagata, ma mafaufauga ma faamoemoega o o latou loto, ma galuega ofoofogia a le Atua i le afe lona lua o tausaga—
110 Ma faapea lava ona faasolo, seia oo ina ili e le agelu lona fitu lana pu; ma o le a tu atu o ia i luga o le laueleele ma luga o le sami, ma tauto atu i le suafa o ia o lē ua afio i luga o le nofoalii, ua lē toe i ai se ataimi; ma o le a noatia eSatani, le gata tuai lena, o lē ua taʼua o le tiapolo, ma o le a lē tatalaina mo le va o se iafe o tausaga.
111 Ma ona atatala ai lea o ia mo se vaitau itiiti, ina ia mafai ona faapotopoto faatasi e ia ana autau.
112 Ma o aMekaeli, le agelu lona fitu, le agelu silisili lea, o le a faapotopoto faatasi e ia ana autau, o ʼau lava ia o le lagi.
113 Ma o le a faapotopoto faatasi e le tiapolo ana autau; o ʼau lava ia o seoli, ma o le a o mai i luga e tau faasaga ia Mekaeli ma ana autau.
114 Ma ona oo mai ai lea o le ataua a le Atua silisili; ma o le a lafo ese le tiapolo ma ana autau i lo latou lava nofoaga, o le a latou lē toe maua se mana i luga o le au paia.
115 Aua o le a tau e Mekaeli a latou taua, ma o le a manumalo ia te ia o lē ua asaili i le nofoalii o ia o lē ua afio i luga o le nofoalii, o le Tamai Mamoe lava lea.
116 O le mamalu lava lea o le Atua, ma e ua afaapaiaina; ma o le a latou lē toe vaai i le eoti.
117 O lea, e moni Ou te fai atu ia te outou, aʼu auo, ia taālo la outou alofi sā, e pei ona Ou poloaiina ai outou.
118 Ma talu ona ua lē i ai i tagata uma le faatuatua, ia outou saili ma le filiga ma aaoao i le tasi upu o le epoto; ioe, ia outou saili mai totonu o itusi sili ona lelei upu o le poto; saili i le aoaoina, e ala lava lea i le suesue ma le faatuatua foi.
119 Ia outou faatulaga tatau outou lava; ia saunia mea manaomia uma; ma faatu se afale, o se fale tatalo lea, o se fale o le anapogi, o se fale o le faatuatua, o se fale o le aoaoga, o se fale o le mamalu, o se fale maopoopo, o se fale o le Atua;
120 Ina ia faia a outou ulufale mai i le suafa o le Alii; ina ia faia a outou ulufafo atu i le suafa o le Alii; ina ia faia a outou fealofaʼiga i le suafa o le Alii, ma lima ua sii atu i le Silisili Ese.
121 O lea, ia ataofi mai ia outou upu faatauvaa uma, mai etoega uma, mai o outou imanao tuinanau uma, mai lo outou ofaamaualuga ma manatu-māmā uma, ma mai ia outou mea amioleaga uma o fai.
122 Tofi se faiaoga i totonu o outou lava, ma ia lē tuu atu i tagata uma e tāutala i le taimi e tasi; ae tuu atu i tagata e tautala taitoatasi mai ae tuu i isi tagata uma e faalogologo i ana upu, ina a uma ai ona tautala mai o tagata uma, o le a faapea ona mafai ona faagaeetia ai o tagata uma, ma ina ia mafai ona maua ai e tagata taitoatasi le avanoa tutusa.
123 Vaai ia outou aalofa i le tasi; tuu le elosilosivale; aoao e fetufaai ma le tasi e pei ona manaomia i le talalelei.
124 Tuu le afaapaiē; tuu le lē mamā, tuu le efai pona o le tasi i le isi; tuu le moe umi atu nai lo le mea e tatau ai; vave momoe, ina ia outou lē vaivai; alapo aʼe, ina ia olaola o outou tino ma o outou mafaufau.
125 Ma silisili i luga o mea uma, ia outou faaoofu outou lava i le fusi o le aalofa mama, e pei o se ofutalaloa, o le fusi lea o le atoatoa ma le efilemu.
126 Ia atatalo e lē aunoa, ina ia outou lē vaivai, seia Ou ealu atu. Faauta, ma tagai, e vave ona Ou alu atu, ma ave outou mo aʼu lava. Amene.
127 O lenei foi, o le faatulagaga o le fale ua saunia mo le au peresitene o le aaoga a perofeta, ua faatuina mo lo latou aoaoga i mea uma e tatau ai mo i latou, e oo lava mo e emautofiga uma o le ekalesia, po o i ni isi upu, o i latou ia o e ua valaaulia i le auaunaga i le ekalesia, e amata mai i faitaulaga sili, e oo atu lava i lalo i tiakono—
128 Ma o le faatulagaga lenei o le fale o le au peresitene o le aoga: O ia o lē e tofia e avea ma peresitene, po o le faiaoga, ia tu i lona tulaga, i le fale o le a saunia mo ia.
129 O lea, ia muamua o ia i le maota o le Atua, i se mea e mafai ai e le faapotopotoga ona lagona lelei mai ma le manino ana upu, e lē i le leo tele.
130 Ma a sau o ia i le maota o le Atua, ona o ia e tatau ona muamua i totonu o le maota—faauta, ua matagofie lenei mea, ina ia avea o ia o se faataitaiga—
131 Ia tuu atu ia te ia e aofo atu o ia lava i le tatalo i luga o ona tulivae i luma o le Atua, i le faailoga po o le faatusa o le feagaiga tumau-faavavau.
132 Ma a i ai se tasi e sau i totonu mulimuli mai ia te ia, ia tuu atu i le faiaoga e tulai, ma, faatasi ma lima ua sii i luga i le lagi, ioe, faasasaʼo lava, faafetaiaʼi lona uso po o uso, i upu nei:
133 O oe ea o se uso po o ni uso? Ou te faafetaiaʼi ia te oe i le suafa o le Alii o Iesu Keriso, i le faailoga po o le faatusa o le feagaiga tumau-faavavau, le feagaiga lea ou te talia ai oe i le ausoga, i se tautinoga e tumau, e lē maluelueina, ma lē masuia, e avea ma au uo ma ou euso e ala i le alofa tunoa o le Atua i fusi o le alofa, e savavali i poloaiga uma a le Atua ma le lē ponā, i le faafetai, e faavavau faavavau lava. Amene.
134 Ma o ia o lē e maua ua lē agavaa i lenei faafeiloaiga ia lē i ai se nofoaga i totonu o outou; aua ia outou lē faatagaina loʼu fale ia afaaeleeleaina e ia.
135 Ma o ia o lē e sau i totonu ma ua faamaoni i oʼu luma, ma o ia o se uso, po o i latou o ni uso, ia latou faafetaiaʼi le peresitene po o le faiaoga i lima ua sisii i le lagi, faatasi ma lenei lava tatalo ma le feagaiga, po o i le fai atu Amene, i le faailoga o lea lava tatalo ma le feagaiga.
136 Faauta, e moni, Ou te fai atu ia te outou, o se faataitaiga lenei mo outou mo se faafeiloaʼiga o le tasi i le isi i totonu o le maota o le Atua, i le aoga a perofeta.
137 Ma ua valaauina outou e fai lenei mea i le tatalo ma le faafetai, e pei ona o le a fetalai atu ai le Agaga ia outou mea uma e fai i totonu o le maota o le Alii, i le aoga a perofeta, ina ia avea ma malu sulu, o se fale fetafai o le Agaga Paia mo lo outou afaagaeetiaga.
138 Ma ia outou lē taliaina i lenei aoga se tasi i totonu o outou vagana ai ua mama o ia mai le atoto o lenei tupulaga;
139 Ma ia taliaina o ia e ala i le sauniga o le amulumuluga o vae, ona o le faamoemoe lea na faatu ai le sauniga o le mulumuluga o vae.
140 O lenei foi, o le sauniga o le mulumuluga o vae ia faia e le peresitene, po o le toeaina pulefaamalumalu o le ekalesia.
141 Ia amata i le tatalo; ma a uma ona ataumafa o le areto ma le uaina, ia faaofu e ia o ia lava e tusa ma le eala ua tuuina mai i le mataupu sefulutolu o le molimau a Ioane e uiga ia te aʼu. Amene.


text:
Tala o Faamasinoga
SIAMUPENI LEFAOSEU
O le alii talavou lea na ia faaaogaina se agaese e faaoo ai ni manu’a i se isi alii, ona o le fasiga ona o le fasiga o lona uso la’ititi, ua manatu le faamasinoga o le a le toe i ai se isi faasalaga faafalepuipui e tuuina atu ia te ia, ae ua lava le umi lea sa loka ai o iai le toese ao faagasolo lana mataupu e avea ma ona faasalaga.
O le alii o Siamupeni Lefaoseu lea na uluai tuuaia e le malo i le moliaga mamafa o le faaoolima i le tulaga muamua, ua tausalaina nei i le moliaga feololo ane ai o le faaoolima i le tulaga lua, i lalo o se maliliega sa ia sainia ma le malo ma talia e le faamasinoga.
Ao lei tuuina mai le faasalaga a le faamasinoga maualuga i le vaiaso na tea nei faasaga ia Lefaoseu, na maua le avanoa e faafofoga ai le faamasinoga i faafinauga a loia, o le faatoesega a le alii ua molia, atoa ai ma le molimau a le alii na aafia.
I nei faamatalaga uma na tuuina atu i le faamasinoga, na taua ai e le alii faamasino sili ia Michael Kruse le faamalieina o le faamasinoga i tulaga uma na uia e le ua molia ma lona aiga, e pei ona molimauina e le faamasinoga.
O nisi o ia tulaga e aofia ai le ifoga na tapena e le aiga o Lefaoseu, o le faaleleia a aiga e lua, o le latou totogiina lea o le pili o le falemai mo le alii na aafia, aemaise ai le faasalaga a le nuu sa faia lea foi ua maea ona faatinoina.
Saunoa Kruse, o se tasi o itu taua ua maitauina e le faamasinoga i lenei mataupu, o le tutu faatasi lea o aiga i le faaiuga o le faalavelave na tulai mai, ma o se ata manino lea e ta’u atu ai i le faamasinoga le lava tapena o le ua molia ma lona aiga mo lenei mataupu.
Na fa’afofoga foi le fa’amasinoga i le molimau a le ali’i na a’afia, lea na ia fa’ailoa ai i le fa’amasinoga le mae’a lea ona toe teuteu o le fa’alavelave na tula’i mai, ma ua ia fa’amagalo fo’i i le alii o Siamupeni e tusa ai o se feeseeseaiga na tula’i mai i lo la va.
I le mae’a ai la ona iloiloina e le fa’amasinoga o fa’afinauga uma e uiga i lenei mataupu, na faia ai loa le faaiuga, o le a fa’anofova’ava’aia o ia mo le 3 tausaga, ae ua lava le umi lea ua maea ona ia tulina i le toese e fai ma ona fa’asalaga i lenei mataupu.
O nisi o tu’utu’uga o le fa’anofova’ava’aia a le alii ua molia e aofia ai le faasa lea ona ia toe soli se tulafono, a ia auai i ni a’oa’oga fa’a faufautua e fesoasoani ai i le tulaga o le ita, ua poloaina foi o ia ina ia asiasi i le Ofisa Faanofovaavaai i masina taitasi, mo le mataituina o lana faanofovaavaaia.
(English version of this story appear in “Court Report” in today’s issue.)
ARTHUR ‘AFA’ BLAKE
O le aso 15 Iuni lea ua faatulaga e lau ai le faasalaga a le alii o Arthur ‘Afa’ Blake i luma o le faamasinoga maualuga, ina ua faamaonia e le faamasinoga le moliaga o le faaoolima i le tulaga lua faasaga ia te ia, i lalo o se maliliega na sainia e le ua molia ma le malo, lea foi na talia e le faamasinoga i le taeao ananafi.
I le tali ioe ai o le alii o Blake i le moliaga muamua lea ua toe teuteu e le malo, sa ia tautino ai e faapea, i se taimi o le aso 25 Tesema 2010, sa ia taumafai ai e faaoo ni manu’a i le alii o Keti Lisala, e ala i lona tuliina o ia i se agaese ma le faamoemoe na te taina ai o ia.
Ina ua talia e le faamasinoga le tali ioe a Blake, na solofua ai loa isi moliaga e lua sa totoe ai, lea e aofia ai le taumafai e fasioti se tagata ma le faatupu vevesi i nofoaga faitele.
O le faalavelave na tupu na alia’e mai i le taimi ao faia se taaloga volipolo o le kerisimasi, ae faafuasei ona agai atu Blake ma se agaese ma tuli ai le alii na aafia.
Ua malilie loia o le a faatali le tuuina atu o ni a laua faafinauga sei maea ona la faitau i le ripoti a le Ofisa Faanofovaavaaia, peitai ua malamalama Blake, tusa lava pe talosaga loia i le faamasinoga mo se faasalaga mama mo ia, e pule le faamasinoga pe talia pe teena.
Ua ia iloa foi, e le mafai ona toe suia lana tali ioe ua tuuina atu i le faamasinoga pe afai e tuuina mai se faasalaga a le faamasinoga ae le tusa ai ma lona manao.
O loo taofia pea Blake i le toese e faatali ai le aso lea ua faatulaga e lau ai lona faasalaga.
(English version of this story appear in “Court Report” in today’s issue.)
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Lolo ma Lemanu tofi kovana ma le lutena kovana
LOLO: O le tatou manumalo e mo tagata uma o Amerika Samoa
FAOA: Ia malolo faatamali’i, e toe oso fo’i le la
O lagona o le fiafia ma le faamalieina na faalogoina i le nofoaga autu a le paga a Lolo Matalasi Moliga ma Lemanu Sialega Peleti Mauga i Matu’u i le po anapo, ina ua tuuina mai le faaiuga e le aloaia o le faiga palota e sailia ai se Kovana Sili ma le Lutena Kovana, e manumalo le la paga i le paga a Faoa Aitofele Sunia ma Taufetee John Faumuina.
Mai le aofai o tagata sa palota mo le ‘run off’ e to’a 12,553, o le to’a 6,645 na palota ia Lolo ma Lemanu, tusa lea o le 52.9% o le aofai o tagata palota, ae o le toa 5,908 na palota mo Faoa ma Taufete’e, tusa lea o le 47.1% o tagata palota.
O se tauvaga na vaaia ai le tinou o taitai komiti ma a latou komiti i afioaga taitasi, i le sailiina lea o palota mo a latou itu, peitai o le upu e fai i faigamea i le tai, “e le mua uma ni va’a”.
Ae ui i lagona o le fiafia ma le faaeaina i tagata uma sa latou lagolagoina le faamoemoe o Lolo ma Lemanu, peitai na saunoa le tofa Lolo e faapea, o le latou manumalo, e le mo le komiti poo sui tauva, ae mo tagata uma o Amerika Samoa.
“O la tatou manumalo i le po nei, e le mo le komiti ma taitai komiti poo se isi lava sa lagolagoina lenei faamoemoe, ae o le manumalo mo tagata uma o Amerika Samoa,” o le saunoaga lea a Lolo.
Saunoa Lolo, ina ua faatoa amata mai lenei faamoemoe, sa tai alalo pea lava le i’a a le komiti ma taitai komiti, ae tuu atu i le Atua le faamoemoe ina ia faasino mai lona finagalo, peitai o lea ua tali le Atua e ala i le finagalo o le atunuu, o le viiga foi lea e toe fo’i atu i le Atua.
O le te’a laititi o le itula e 8:00 i le po anapo na faalauiloa aloaia ai loa le faaiuga e le aloaia o le palota, ua manumalo le paga a Lolo ma Lemanu.
O le taimi lea na vaaia ai le alalaga i luga o tagata sa tumutumu i le nofoaga autu o le paga a Lolo ma Lemanu i Matuu.
O foliga foi o le fiafia na vaaia i fofoga o le tofa i le tootoo ia Lolo ma lona tausi, faapea ai fofoga o le afioga i le alii Senatoa ia Lemanu ma lona faletua.
O upu o le faamalo ma le faafetai na tau fai momoli e soo se tasi na auai, ao fusi atu ma faafeiloai atu le toatele sa i ai i le tofa Lolo faapea ai ma Lemanu.
O nisi e fetagisi, o isi e alalaga fiafia ae o isi foi e le mapu le faatalofa ma le faafetai i sui uma sa auai mo le lagolagoina o lenei faamoemoe.
“Malo Lolo le onosa’i, sauni laia e tau le taua ua filifilia i ai oulua ma Lemanu e le Atua,” o upu ia na tuu mumusu atu ai se tina matua lava ao ia fusi ma faafeiloa’i atu i le tofa Lolo ma ona loimaga.
Ina ua maea ona feiloai atu Lolo ma Lemanu i le aofia uma sa auai i le po anapo, ona sosoo ai loa ma se sauniga lotu na taitaia e le susuga Rev. Asiata, o le feagaiga a le Ekalesia EFKAS i Matu’u, lea na ia faamamafaina ai le filifilia o Tavita e fai ma tupu o Isaraelu.
Saunoa Rev. Asiata, e ui i le faatauvaa o Tavita ma le amanaia e Saulo ma le nuu, peitai na filifilia lava o ia e le Atua e fai ma tupu o lona nuu.
Na saunoa faafetai Lolo i isi paga ia na le manuia la latou taumafai i le uluai taamilosaga o lenei faamoemoe, ma latou liliu atu ai loa e lagolago i laua ma Lemanu, e pei o le afioga i le Aloalii ia Afoa Moega Lutu ma le tofa ia Le’i Sonny Thompson; o le faletua ia Dr. Salu Hunkin-Finau ma le susuga ia Iuniasolua Savusa; faapea ai le susuga ia Timothy Jones ma le susuga ia Tuika Tuika.
“Faafetai atu ia te outou i lo outou lagolagoina o lenei faamoemoe, o lo tatou tutu faatasi lea mo le faia o ni suiga, ou te tatalo atu, o maia laia ina tatou alo e fai suiga na mafua ai ona tataou tutu faatasi e lagolago lenei faamoemoe,” o le saunoaga faafetai lea a Lolo i paga e toatolu ia na liliu atu e lagolago lo la faamoemoe.
“Faafetai atu i la lagolago mai, o la outou pule lea.”
MALOLO A LE TAMALI’I
Ae ui ua le a’e manuia le faamoemoe o le afioga ia Faoa ma le tofa ia Taufete’e, peitai e talitonu Faoa, e toe oso foi le la i tulaga o sailiga tofi a le atunuu.
Na momoli faapitoa le faafetai a Faoa ma Taiufetee ia i latou uma sa lagolagoina lo la faamoemoe, uo ma aiga, o le atunuu ae faapea ai komiti ma taitai komiti.
“Aua tatou te faanoanoa aua o le finagalo lea o le Atua i le itu le la ua manumalo, ia tatou malolo faatamalii ma ia tatou loto tetele e toe oso foi le la,” o le saunoaga lea a Faoa.
Saunoa Faoa, o le tofi Kovana ma le Lutena Kovana, o le tofi a le atunuu, o lea foi la ua fai le filifiliga a le atunuu mo ona taitai i le lumanai.
Ae i le saunoaga a Taufetee sa ia fautuaina ai i latou uma sa lagolagoina lo la faamoemoe, i aiga, uo, le atunuu ma komiti taitasi, ina ia fai malu pea le faiva ma ia maua le loto maualalo.
O lana tatalo, o le a latou tapuaia faiva o le itu manumalo ma tulimata’i suiga ua latou folafola o le a latou faia i le atunuu
LEAI NI FAALAVELAVE MATUIA NA TUTUPU
E leai ma se faalavelave matuia na ripotia mai e le Ofisa o Leoleo i le aso atoa o le sailiga tofi a le atunuu i le aso ananafi.
Na tapunia foi le faatauina atu o le ava malosi mai pisinisi uma i le atunuu, mai le 6:00 i le taeao e oo atu i le 6:00 i le afiafi.
O le tolu ai lea o tausaga palota sosoo ao sailia le tofi kovana ma le lutena kovana a le atunuu o faia pea le ‘run off’, ina ua le mafai ona i ai se paga e ausia pasene e agavaa ai i le manumalo i le taimi o le palotaga muamua.
E le gata sa faia le ‘run off’ i le palotaga o le 2008 ae sa fai foi i le palotaga o le 2004 e pei ona taua i faamaumauga a le Ofisa Palota.
O le ‘run off’ i le palota o le 2004 na manumalo mai ai le faiga malo a Togiola ma Ipulai, lea foi na la toe manumalo i le ‘run off’ o le palota i le 2008.
I le ‘run off’ ia Novema 14, 2004, na tauva ai le paga a Togiola/Ipulasi ma le paga a le afioga i le Aloalii ia Afoa Moega Lutu ma Taeaoafua Meki Solomona i se tauvaga finau, peita’i i le faaiuga, na manumalo ai le paga a Togiola/Ipulai i pasene o palota na o la mauaina e 55.7%, ae o le paga a Afoa/Taeaoafua na o la maua pasene o palota e 44.3%
I le ‘run off’ ia Novema 14, 2008, na toe tauva ai foi le paga a Togiola/Ipulasi ma le paga a Utu Abe Malae ma Nua Mailo Saoluaga i se tauvaga finau, peitai i le faaiuga o le palota na toe manumalo ai le paga a Togiola/Ipulai i palota e 6,590, tusa lea o le 53.45%, ae maua e le paga a Utu/Nua palota e 5,084, tusa lea o le 43.55% o tagata sa palota.
I le palota o le tausaga lenei, e toa 6 sa tauva i le palota o le aso 6 Novema, na tula’i mai ai le paga a Faoa/Taufetee ma Lolo/Lemanu e pito maualuga a la palota na maua, i le aofai e 4,320 mo Faoa/Taufetee ae 4,377 mo Lolo/Lemanu.
O isi paga e 4 e le’i faamanuiaina i le tauvaga e aofia ai Afoa Moega Lutu ma lana paga o Le’i Sonny Thompson, lea sa la mauaina palota e 2,485; o Dr. Salu Hunkin-Finau ma lana paga o Iuniasolua Savusa i palota e 873 sa la maua; o Save Liuato Tuitele ma lana paga o Tofoitaufa Sandra King-Young sa la maua palota e 754; ma le paga a Timothy Jones ma lana paga o Tuika Tuika sa la maua palota e 165.
E 7 aso lea ua taoto atu ai le faaiuga le aloaia lenei a le Ofisa o Palota, ona faatoa tuuina mai ai loa lea o le latou faaiuga aloaia e tusa ai o lenei faamoemoe.
Ia manuia le agai atu o Amerika Samoa ma lana faigamalo fou i le isi tausaga o lo o lumana’i atu.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


text:
Tala o Faamasinoga
TUUAIA I LE FAALEAGAINA POU TUUGAMAU
O le alii lea o lo o tuuaia i lona faaleagaina o pou o le fale o le tuugamau a le afioga ia Tauiliili Pat Tervola, ua tuuaia nei e le malo i le moliaga mamafa o le faaleaga meatotino i le tulaga muamua, lea e mafai ai ona faasala se tasi i le toese mo le umi e le silia i le 5 tausaga, po o se salatupe e le silia i le $5,000, ia po o faasalaga uma e lua.
Ua fa’atulaga le toe tula’i o Edward Avegalio, i luma o le Fa’amasinoga Fa’aitumalo i le vaiaso nei.
O le aso 22 Iulai 2011 na ripoti ai e le faletua o Tervola lenei mataupu i le Ofisa o Leoleo, ma faagasolo ai loa suesuega. Na faailoa e molimau na fesiligia e leoleo, e faapea, sa latou vaaia le ua molia o lo o ia faaaogaina se samala ta u’amea e sasa ai i lalo pou o le fale o le tuugamau a Tervola.
Na taua e le isi molimau i leoleo e faapea, ina ua ia vaaia le gaioiga o loo faia e le ua molia, na ia aumaia se mea pu’eata peitai, na pupuni e se taavale le vaega o lo o faatino ai le gaioiga a Avegalio.
Ina ua fesiligia e le alii leoleo ia Det. Vili Faapouli, o ia lea na faauluulu i ai le suesueina o lenei mataupu, ia Avegalio i le aso 29 Fepuari 2012, sa ia faamaonia ai, o ia o le ‘nephew’ o le e ana le fanua lea o lo o fausia ai le tuugaumau a Tervola.
Na taua e Avegalio i le alii leoleo e faapea, e le o mananao le aiga e fai se mea i le tuugamau sei vagana ua faia se maliliega, peitai na toe maua e le aiga le tala, ua faaopoopo e le toalua a Tervola, se isi vaega o le fale o le tuugamau, ma faatonuina ai loa e lona aiga le au kamuta e taofi le galuega.
Na taua e Avegalio e faapea, na usitai le au kamuta ma taofi le latou galuega, peitai latou te lei toe tatalaina i lalo vaega ua maea ona latou fausia, o le mea lea na ia faailoa ai i kamuta e faapea, e mafai ona ia tatalaina i lalo vaega ua latou fausia, ma ia alu ai ua aumai ni alii se toalua ma ia faatonuina i laua i le mea e fai, ae leai so la aafiaga i le faatinoina o lenei gaioiga.
Na faamaonia e Avegalio i le alii leoleo lona taina i lalo o pou sima ua maea ona fausia e ala i lona faaaogaina o se samala ta ma’a.
E tusa ai ma faamaumauga a le faamasinoga, e tusa ma le $1,200 le tupe sa faaaluina e le ua tagi i le faatauina mai o mea e faatinoina ai le galuega, atoa ai ma le $1,800 sa faaalu mo le au kamuta.
PENE WELLS
O le aso 15 Iuni lea ua faatulaga e lau ai le faasalaga o Pene Wells e le Faamasinoga Maualuga, ina ua talia e le faamasinoga lana tali ioe i le moliaga ua toe teuteuina nei e le malo, i lalo o se maliliega sa sainia ma talia e le faamasinoga.
O Wells, na uluai tuuaia ma isi alii e toafa mai le kalapu lakapi a Nuuuli i le fasiga o le alii laufali o Ponifasio Vasa mai Samoa i le aso 23 Iulai 2011, lea na tuuaia ai loa o ia i le moliaga mamafa o le faaoolima i le tulaga muamua, ae i lalo o se maliliega ma le malo, ua ia tali ioe ai i le moliaga feololo o le faaoolima i le tulaga lua, lea e mafai ona faasala ai se tasi i le toese mo le umi e le silia i le 5 tausaga, pe faasala foi i se salatupe e le silia i le $5,000.
Ua tautino Wells e faapea, i se taimi o le aso 23 Iulai 2011, sa ia taumafai ai e faia se gaioiga e ono oo ai ni manu’a tiga i le tino o Vasa, ma o lea gaioiga e le tusa ai ma le tulafono.
O lo o taofia pea Wells i le toese e faatali ai le aso lea ua faatulaga e lau ai lana faasalaga i luma o le alii faamasino ia Michael Kruse, ma alii faamasino lagolago ia Logoai Siaki ma Faamausili Faasua Poumele.
I le talia ai e le faamasinoga o le tali ioe a Wells, ua solofua ai loa le moliaga mama o le faatupu vevesi i nofoaga faitele sa faia faasaga ia te ia.
Mai le toalima na tuuaia e le malo i lenei mataupu, e toafa i latou e aofia ai ma Wells ua tali ioe i o latou moliaga, lea e aofaia ai Iopu Siolo ma Pelenato Puautolu lea ua la tali ioe foi i le moliaga mamafa o le faaoolima i le tulaga lua, ae o Selefuti Tago lea ua maea tali ioe i le moliaga mama o le faaoolima i le tulaga tolu, ua maea ona lau lona faasalaga ma o loo faanofovaavaaia o ia.
O le isi toatasi e toalima i ai i latou na tuuaia i lenei mataupu o Fuata’i Tago, lea ua tatala i tua mai le toese e faatali ai le isi laasaga o lana mataupu ma le malo
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.